**SALFÖLD KÖZSÉG ÖNKORMÁNYZATA**

**KÉPVISELŐ-TESTÜLETE**

**JEGYZŐKÖNYV**

**Készült:** Salföld Község Önkormányzata Képviselő-testülete 2023. november 20. napján   
9:00 órakor megtartott nyilvános üléséről.

**Helye:** Faluház Salföld

**Jelen vannak**:

Fábián Gusztáv polgármester

Kovács István alpolgármester

Mátraházi Zsuzsanna képviselő

**Tanácskozási joggal jelen van:**

dr. Szabó Tímea címzetes főjegyző

Danis Orsolya pénzügyi ügyintéző

Lakossági résztvevő: 2 fő

A jegyzőkönyvet készítette: Csik Tímea jegyzőkönyv-vezető

**Fábián Gusztáv polgármester:** köszönti a megjelenteket, megállapítja, hogy a testület három fővel határozatképes. Annyi esemény történt, hogy meg volt az október 23-i megemlékezés, beindult egy kis klub élet az önkormányzat keretében. Ismerteti a lejárt határidejű határozatokról készült jelentést.

**Kovács István alpolgármester:** beiskolázási támogatással kapcsolatosan jelezné, hogy tudomása szerint kettő igénylő volt, aki benyújtotta ezt a támogatási kérelmet.

**Fábián Gusztáv polgármester:** a jelentés szerint egy kérelmező kapott 110.000 Ft-ot.

**Kovács István alpolgármester:** kettő kérelmező volt.

**dr. Szabó Tímea címzetes főjegyző:** az előző ülésen lévő jelentésben is szerepelhetett egy.

**Kovács István alpolgármester:** akkor fals az információ, csak a fele van nyilvántartva.

**dr. Szabó Tímea címzetes főjegyző:** nem fele van, hanem ez a két ülés közötti beszámoló.

**Kovács István alpolgármester:** lehetetlenség, mert előtte még nem kaphatta meg.

**dr. Szabó Tímea címzetes főjegyző:** attól még lehet, hogy a döntés megszületett.

**Kovács István alpolgármester:** lehetetlenség, mert ő vitte be a kérelmet. Ha már egyszer megtörtént, akkor normálisan legyen adminisztrálva. 3 gyermekes család van a településen, kettő, aki benyújtotta a kérelmet és ki is lett fizetve.

**dr. Szabó Tímea címzetes főjegyző:** utána néznek, most így ezt nem tudja megmondani.

**Fábián Gusztáv polgármester:** nem emlékszik, hogy mit írt alá, de a Nagy Éva kolléganő meg tudja mondani.

**Kovács István alpolgármester:** aki hiányzik róla, annak a kérelme később érkezett be.

*dr. Szabó Tímea címzetes főjegyző megnézi az előző ülés jelentését a település honlapján és tájékoztatja a jelenlévőket, hogy akkori jelentésben nem szerepel beiskolázási támogatás*

**Lakossági résztvevő:** kérdezi, hogy mi a feltétele annak, hogy valaki ilyen támogatást igénybe vegyen.

**Kovács István alpolgármester:** először is olyan gyermekének kell lenni, aki vagy általános iskolába, vagy középiskolába jár és megvannak a szociális feltételei.

**Fábián Gusztáv polgármester:** még az is lehet, hogy az illetőnek hiányt kellett pótolnia.

*dr. Szabó Tímea címzetes főjegyző telefonon felhívja Nagy Éva ügyintézőt, aki tájékoztatja, hogy valóban kettő beiskolázási támogatás iránti kérelem érkezett a hivatalba és azért van a nyilvántartásban lemaradás, mert hiánypótlás volt az ügyben, így a jelentésbe sem tudott bekerülni*

**Kovács István alpolgármester:** az összeget ő vitte ki, ha hiánypótlás van, akkor nem kaphatja meg a támogatást.

**dr. Szabó Tímea címzetes főjegyző:** lejárt már a hiánypótlás, csak a nyilvántartásba nem került bevezetésre.

**Fábián Gusztáv polgármester:** javasolja, hogy aki elfogadja a jelentést, kézfeltartással jelezze.

*Salföld Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**90/2023. (XI. 20.) HATÁROZATA**

***jelentés elfogadásáról***

Salföld Község Önkormányzata Képviselő-testülete a lejárt határidejű határozatokról készült jelentést elfogadja.

**Fábián Gusztáv polgármester:** javasolja a napirend elfogadását.

*Salföld Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**91/2023. (XI. 20.) HATÁROZATA**

***napirend elfogadásáról***

Salföld Község Önkormányzata Képviselő-testülete a 2023. november 20-i ülés napirendjét az alábbiak szerint elfogadja:

1.) 2023. évi költségvetésről szóló 2/2023. (III. 03.) önkormányzati rendelet módosítása

2.) Képviselő-testület szervezeti és működési szabályzatáról szóló 13/2013. (X. 1.) önkormányzati rendelet módosítása

3.) Önkormányzat vagyonáról és a vagyongazdálkodás szabályairól szóló 13/2007.   
(XI. 5.) önkormányzati rendelet módosítása  
4.) Köztisztaságról és a szervezett köztisztasági közszolgáltatás kötelező igénybe vételéről szóló 8/2010. (XII.29.) önkormányzati rendelete módosítása

5.) Salföld község tervezett szennyvízelvezetésével kapcsolatos agglomerációs   
vizsgálatra adott árajánlat megtárgyalása  
6.) „Salföld 104/2 és 104/3 hrsz. ingatlanok ivóvíz ellátása törzshálózat bővítése”   
projekt vonatkozásában térítésmentes vízvezetési szolgalmi jog alapítása

7.) 2024. évi belső ellenőrzési terv elfogadása

8.) Képviselő-testület 2024. évi munkatervének elfogadása

9.) Helyi választási bizottság tagjainak és póttagjainak megválasztása

10.) Települési Értéktár Bizottság működésével kapcsolatos döntések meghozatala

11.) Salfold.hu honlap kezelése

12.) Figyelemfelhívő tábla elhelyezése a kőparkban

13.) Salbolt Kft tájékoztatása a bolt kivitelezésének állásáról

14.) Tájékoztatás a Magyar Faluprogramban kiírt pályázatokról

**1.) 2023. évi költségvetésről szóló 2/2023. (III. 03.) önkormányzati rendelet módosítása**

**Fábián Gusztáv polgármester:** bevételek és kiadások változását a területalapú támogatás bevétele, a gázdíj elszámolás, megbízási díj kiadása, fényképezőgép beszerzése, közlekedési költségtérítés, falugondnoki autó vizsgáztatása, Mini kulturális pályázat bevétele, szociális tüzelőanyag pályázat és lakossági ivóvíz pályázat bevétele és kiadása szociális étkeztetés kiadása, és a bérkönyveléshez szükséges technikai munkabér kiadás okozzák. Kérdezi, hogy a részletekkel kapcsolatosan kérdés van-e.

**Mátraházi Zsuzsanna képviselő:** kérdezi, hogy a személyi juttatások emelkedése miből adódik.

**Danis Orsolya pénzügyi ügyintéző:** volt egy megbízási díj, illetve a bérkönyvelést nem tudja megcsinálni évvégén, ha technikaira nem visz fel munkabért, amit év végén vissza fog csökkenteni, tehát ez az indoka, attól még nem lett a munkabér.

**Mátraházi Zsuzsanna képviselő:** kérdezi, hogy e nélkül megcsinálni nem lehet?

**Danis Orsolya pénzügyi ügyintéző:** nem lehet, amikor a bér kifizetése történik, technikai munkabérre kell rakni és utána csak egy hónap késéssel tudja visszavenni ezt a technikai munkabért. Mivel nincsen munkabér, csak tiszteletdíjak vannak, ezért a tiszteletdíjra kell rápakolni és akkor nullázódik ki, tehát ez december végével fog kinullázódni és akkor vissza tudja csökkenteni ezt a technikai bért. Volt a hivatalban államkincstári ellenőrzés és nem lehet, hogy ne vigye fel az utalványrendelet ugyanazzal a nappal az ASP rendszerbe, ezért kell ezt megtenni, ez egy nagyon bonyolult rendszer sajnos.

**Mátraházi Zsuzsanna képviselő:** kérdezi, hogy a közösségi tér felújítása 2 millió forint, az mit jelent?

**Fábián Gusztáv polgármester:** a külső kerítés, annak az utolsó…

**Danis Orsolya pénzügyi ügyintéző:** nem emlékszik, ez még az előzőben volt, ez a pályázat volt, ami már áprilisban el lett számolva.

**Fábián Gusztáv polgármester:** gyakorlatilag az utolsó részletet fizették ki ebben az évben, összességében 2 millió forint volt. Tavaly kifizették a teljes felújítás belső részét, illetve az idén volt még a kerítés.

**Mátraházi Zsuzsanna képviselő:** kérdezi, hogy közösségi tér a kerítés?

**Danis Orsolya pénzügyi ügyintéző:** a Magyar Faluprogramban így volt a pályázat, ez már áprilisban el lett számolva, el is fogadták ezt az elszámolást.

**Mátraházi Zsuzsanna képviselő:** kérdezi, hogy áll most anyagilag az önkormányzat, mennyi ami pénztárban van, mennyi ami tartalékban van?

**Fábián Gusztáv polgármester:** a tartalék 1,9 millió forint.

**Danis Orsolya pénzügyi ügyintéző:** úgy emlékszik, hogy 7 millió körül van, mindennel együtt a bankszámlán, de ezek kötelezettséggel terheltek. Körülbelül 300.000 Ft van a házipénztárban.

**Lakossági résztvevő:** kérdezi, hogy a fényképezőgép milyen célra lett vásárolva és mennyiért?

**Fábián Gusztáv polgármester:** 80.000 Ft és az önkormányzat rendezvényeit szokták fényképezni, sajnálatos módon tavaly vagy tavalyelőtt vettek egy 50.000 Ft-os gépet, amit bevitt nyár elején a szervízbe és azóta sem tudták megcsinálni. Nem tudott tovább várni, ezért vásárolt egy gépet, valamivel dokumentálni kell az önkormányzat rendezvényeit.

**Mátraházi Zsuzsanna képviselő:** 1 milliót tervezett az önkormányzat a vendégházból és pont annyi lett. Kérdezi, hogy ez tényleg annyi lett?

**Danis Orsolya pénzügyi ügyintéző:** nem tudja pontosan megmondani, mert nincsen nála a teljesítés, ha gondolja Képviselő Asszony, akkor megmondja pontosan.

**Mátraházi Zsuzsanna képviselő:** csak azt szeretné tudni, hogy közelíti-e vagy sem?

**Fábián Gusztáv polgármester:** a vendégházat már nem adják ki, esetleg terembérlet lehet, de ennek sincsen sok esélye.

**Danis Orsolya pénzügyi ügyintéző:** az évvégi zárszámadásban ez pontosan meg lesz, most nem szeretne rossz összeget mondani.

**Mátraházi Zsuzsanna képviselő:** tehát ez csak hasra ütés?

**Danis Orsolya pénzügyi ügyintéző:** nem módosítottak az eredeti költségvetésen.

**Fábián Gusztáv polgármester:** amennyiben nincsen több észrevétel, kérdés, akkor először is szavazzanak a tájékoztatási kötelezettségről. Aki egyetért a tájékoztatási kötelezettség határozat elfogadásával, kézfeltartással jelezze.

*Salföld Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**92/2023. (XI. 20.) HATÁROZATA**

***Tájékoztatási kötelezettségről***

Salföld Község Önkormányzata Képviselő-testülete a 2023. évi költségvetés módosításához kapcsolódó, az államháztartásról szóló törvény szerinti tájékoztatást elfogadja.

**Fábián Gusztáv polgármester:** javasolja a 2023. évi költségvetési rendelet módosításának elfogadását.

*Salföld Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi rendeletet alkotta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**10/2023. (XI. 29.) ÖNKORMÁNYZATI RENDELETE**

***a 2023. évi költségvetéséről szóló***

***2/2023. (III. 03.) önkormányzati rendelete módosításáról***

**2.) Képviselő-testület szervezeti és működési szabályzatáról szóló 13/2013. (X. 1.) önkormányzati rendelet módosítása**

**Fábián Gusztáv polgármester:** ismerteti az előterjesztést. Mindenki olvasta a szabályozás lényegét. A rendelet az alábbi mondattal egészül ki: *A polgármesteri és az alpolgármesteri tisztség egyidejű betöltetlensége, a tartós akadályoztatásuk esetén a Képviselő-testület ülését a korelnök hívja össze, és vezeti.”*

**Kovács István alpolgármester:** részéről ezt érthetetlen, mert három tagú a testület, polgármesterből, alpolgármesterből és egy képviselőből áll. Ha a kettő akadályoztatva van, akkor a képviselő kit hív össze, akkor határozatképtelen, mi értelme van ennek?

**dr. Szabó Tímea címzetes főjegyző:** felettes szervnek volt ez a kérése, nem véletlen, hogy nem volt a szervezeti és működési szabályzatban. Nem kizárt, egy eset fordulhat elő, ha választást követően nem kerül sor az alpolgármesternek a megválasztására, tehát betöltetlen az alpolgármesteri tisztség és ebben az állapotban történik valami a polgármesterrel, ez az egy eset lehet esetleg. Vagy közben lemond az alpolgármester az alpolgármesteri tisztségéről és még nem került sor új alpolgármester választására, ilyenkor előfordulhat.

**Kovács István alpolgármester:** benne van az a szó, hogy „egyidejű”, tehát az az jelenti, hogy mindkettő hiányzik, ebből a szempontból nincs semmi értelme az egésznek, magyarul nincsen testület.

**Fábián Gusztáv polgármester:** átveszik a központi…

**dr. Szabó Tímea címzetes főjegyző:** a felettes szerv kérése alapján.

**Fábián Gusztáv polgármester:** a törvény nemcsak Salföldre vonatkozik, hanem olyan testületekre is, ahol nyolc tag van.

**dr. Szabó Tímea címzetes főjegyző:** a hivatalhoz tartozó nyolc önkormányzatnál mindegyik szervezeti és működési szabályzatban benne volt, Salföld és Kékkút Önkormányzat szervezeti és működési szabályzatában nincsen, nem véletlen.

**Fábián Gusztáv polgármester:** ha mindkettő személy akadályoztatva van, akkor is lehet olyan ügy, ami miatt gyorsan testületi ülést kell összehívni.

**dr. Szabó Tímea címzetes főjegyző:** egyidejű betöltetlenség lehet, mert az alpolgármester, képviselő is és alpolgármester is. Például előfordulhat olyan, hogy lemond az alpolgármesteri tisztségéről, de képviselő kíván maradni. Akkor marad kettő képviselő és ebben az állapotban azt mondja polgármester úr, hogy ő is lemond, akkor marad kettő képviselő, ilyenkor előfordulhat.

**Mátraházi Zsuzsanna képviselő:** érdemes lenne a hivatal figyelmét felhívni arra, hogy vannak olyan önkormányzatok, ahol három fő van, és ha abból kettő kiesik…

**dr. Szabó Tímea címzetes főjegyző:** ők is tudják.

**Fábián Gusztáv polgármester:** amennyiben nincs több kérdés, javasolja a rendelet módosítás elfogadását.

*Salföld Község Önkormányzata Képviselő-testülete 2 igen szavazattal, ellenszavazat nélkül és 1 tartózkodással az alábbi rendeletet alkotta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**11/2023. (XI. 29.) ÖNKORMÁNYZATI RENDELETE**

***a Képviselő-testület szervezeti és működési szabályzatáról szóló   
13/2013. (X.1.) önkormányzati rendelete módosításáról***

**3.) Önkormányzat vagyonáról és a vagyongazdálkodás szabályairól szóló 13/2007.   
(XI. 5.) önkormányzati rendelet módosítása**

**Fábián Gusztáv polgármester:** ismerteti a rendelet módosítás okát. A felülvizsgálat során a rendelet 2. mellékletének 3. sorában korlátozottan forgalomképes vagyonelemként szereplő 52 helyrajzi számú, valamint a rendelet 3. mellékletének 20. sorában üzleti vagyonként megjelölt 090/46 helyrajzi számú út átkerül az 1. melléklet forgalomképtelen vagyonelemei közé, továbbá a táblázat kiegészítésre került a ravatalozó és a Pálos kolostor rom vagyonelemekkel. Meg kell jegyezni, hogy a ravatalozó és a Pálos kolostor rom nem az önkormányzat tulajdona.

**Danis Orsolya pénzügyi ügyintéző:** a kataszteres kollégával egyeztetett, ugyan nem az önkormányzat tulajdona, de volt rá pályázat, fejlesztés, például a temetőben a lépcső.

**Kovács István alpolgármester:** a lépcső saját beruházásban történt, de akkor még a vagyongazdálkodásban nem lehet benne.

**Danis Orsolya pénzügyi ügyintéző:** de attól még fejlesztés, a temető egyházi tulajdon.

**Kovács István alpolgármester:** a kolostor rom pedig Erdőgazdálkodási tulajdon.

**Danis Orsolya pénzügyi ügyintéző:** Deák Úr azt mondta, hogy akkor is így benne kell szerepelni.

**dr. Szabó Tímea címzetes főjegyző:** kérdezi, hogy nemcsak annak a beruházásnak, ami ott történt?

**Danis Orsolya pénzügyi ügyintéző:** igen, annak a beruházásnak, de akkor is benne kell szerepelni.

**dr. Szabó Tímea címzetes főjegyző:** de ez most olyan, mintha a Pálos kolostor rom az önkormányzaté lenne.

**Danis Orsolya pénzügyi ügyintéző:** azt mondta a Deák Úr, hogy ott is volt valamilyen pályázat.

**Fábián Gusztáv polgármester:** tudomása szerint a Pálos kolostor rom a Magyar Állam tulajdona és az Erdőgazdaság kezelésében van. Voltak rá pályázatok, de nem az önkormányzat pályázata.

**dr. Szabó Tímea címzetes főjegyző:** de nem így szerepel a kataszterben, hogy kolostor rom, hanem fejlesztés.

**Danis Orsolya pénzügyi ügyintéző:** beszélt a Deák Úrral, aki azt mondta, hogy nem veheti ki belőle, sem a temetőt, sem a kolostor romot és így fog a kataszter és a vagyon rendelet stimmelni.

**Fábián Gusztáv polgármester:** tehát a szakember, a kataszteres úr javasolja ezt, nyilván eszükbe sem jut eladni a ravatalozót, vagy a kolostor romot.

**dr. Szabó Tímea címzetes főjegyző:** főleg úgy, hogy a nem forgalomképes vagyontárgyak közé kerül.

**Fábián Gusztáv polgármester:** valóban nem az önkormányzat tulajdona, de az önkormányzat beruházott.

**Kovács István alpolgármester:** nem tud vele egyetérteni, mert ha nem az önkormányzat tulajdona, eleve ha pályázatot írnak ki, akkor csak a tulajdonos pályázhat, tehát egyik esetben sem tudtak pályázni, példa erre a temető körbe kerítése.

**Danis Orsolya pénzügyi ügyintéző:** van ilyen eset, amikor pályázhat rá az önkormányzat, például volt már ilyen, hogy utakra, hiába állami fenntartású, viszont a tulajdonostól hozzájárulást kell kérni.

**Kovács István alpolgármester:** attól még kerülhet a nem forgalomképes vagyontárgyak közé, csak nem, mint önkormányzati tulajdon, hanem a településen lévő egyéb ingatlan.

**Danis Orsolya pénzügyi ügyintéző:** Deák Úr azt mondta, hogy ez olyan, mint a vízvezeték rendszer.

**dr. Szabó Tímea címzetes főjegyző:** itt a megnevezés nem stimmel, „ravatalozó és egyéb temetői építmények fejlesztése” vagy az azon végzett, mert így megtévesztő, bár nincs mögötte tulajdoni hányad, de magyarázat nélkül nem nagyon érthető.

**Fábián Gusztáv polgármester:** akkor ezt majd később konkretizálják, azt tudja javasolni, hogy ezt a 26-27. pontot töröljék, mert ez így nem tiszta. Tehát ezzel a változtatással tenné fel szavazásra a rendelet módosítást. Javasolja, hogy aki ezzel egyetért, kézfeltartással jelezze.

*Salföld Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi rendeletet alkotta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK****12/2023. (XI. 29.) ÖNKORMÁNYZATI RENDELETE**

***az önkormányzat vagyonáról és a vagyongazdálkodás   
szabályairól szóló 13/2007. (XI.5.) önkormányzati rendelete módosításáról***

**4.) Köztisztaságról és a szervezett köztisztasági közszolgáltatás kötelező igénybe vételéről szóló 8/2010. (XII.29.) önkormányzati rendelete módosítása**

**Fábián Gusztáv polgármester:** ismerteti az előterjesztést. Elmondja, hogy a Veszprém Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály Környezetvédelmi Osztálya hulladékgazdálkodási szempontból nem emelt kifogást a rendelet tervezet ellen. Kérdezi, hogy van-e észrevétel.

**Mátraházi Zsuzsanna képviselő:** kérdezi, hogy ha a 35. § (1) a)-g) pontjait hatályon kívül kell helyezni, akkor ezek az emberek bárhol szemetelhetnek?

**dr. Szabó Tímea címzetes főjegyző:** nem, ez az jelenti, hogy ezt magasabb szintű szabályok szabályozzák, nincs az önkormányzatoknak más felhatalmazásuk ezen szabályok megalkotására, ez nem jelenti azt, hogy szabad szemetelni.

**Fábián Gusztáv polgármester:** javasolja, hogy aki a rendelet módosításával egyetért, kézfeltartással jelezze.

*Salföld Község Önkormányzata Képviselő-testülete 2 igen szavazattal, ellenszavazat nélkül és 1 tartózkodással az alábbi rendeletet alkotta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**13/2023. (XI. 29.) ÖNKORMÁNYZATI RENDELETE**

***a köztisztaságról és a szervezett köztisztasági közszolgáltatás kötelező igénybe vételéről szóló 8/2010. (XII.29.) önkormányzati rendelete módosításáról***

**5.) Salföld község tervezett szennyvízelvezetésével kapcsolatos agglomerációs   
vizsgálatra adott árajánlat megtárgyalása**

**Fábián Gusztáv polgármester:** a képviselő-testület a 2023. április 24-én tartott ülésén döntött arról, hogy „a 10/2012. (II. 13.) határozatába foglalt álláspontjától eltérően a község szennyvízkezelésének teljes megoldása érdekében, vezetékes szennyvízelvezetés kiépítését tervezi. Ennek megvalósítása érdekében pályázna és elnyert állami támogatásból történne a csatorna létrehozása. A pályázat benyújtása előtt megvalósíthatósági tanulmányt, környezeti hatástanulmányt készíttet jogszabály szerint és agglomerációs felülvizsgálati kérelmet nyújt be a területileg illetékes vízügyi hatósághoz.” Megkereste azt a tervező céget, aki tízen pár évvel ezelőtt megtervezte a Salföldi szennyvízelvezetést, kért tőlük ajánlatot, agglomerációs vizsgálatra, ismerteti az ajánlatot. Kéri a Tisztelt testület véleményét.

**Kovács István alpolgármester:** az elmúlt ülések valamelyikén beszéltek a csatornáról és úgy döntöttek, hogy tulajdonképpen partnerek a lakosság igényeinek továbbítására. Ha ezt az elhatározást tovább szeretnék vinni, akkor nyilván foglalkozni kell ezzel az ajánlattal. Vitatott kérdés volt az elmúlt években, hogy legyen, vagy ne legyen. Maga részéről úgy látja, hogy elmúlt 10 év, ha akkor ezelőtt 10 évvel az önkormányzat partner lett volna a csatorna kiépítésében, akkor most nem kellene erről beszélni, az okokat tudja mindenki, hogy miért történt. Úgy gondolja, hogy mivel az idei évben történt egy felmérés az ingatlantulajdonosok között, hogy igényli-e a csatornát vagy nem. Az ingatlantulajdonosok nagy része, polgármester úrnál meg van a nyilvántartás, igényli és úgy látja, hogy a testületnek ezt képviselnie kell, tehát figyelembe kell venni a lakosság igényét és nem szabad abba a hibába esni, mint ami az elmúlt időben megtörtént és a környéken egyedül Salföld maradt ki a csatornázásból, holott Európai Uniós előírás lett volna. Támogatja Polgármester Úr előterjesztését és csak azért csinálta ezt az előzetes kitérőt, hogy nehogy megint a testületnél akadjon el a dolog.

**Mátraházi Zsuzsanna képviselő:** áprilisi döntés, akkor arról volt szó, hogy Polgármester Úr addig nem lép, amíg a lakosságot nem tájékoztatja, illetve egy nyilvános fórumon nem kérdezi meg, hogyan vélekednek. Azt a felmérést, amit Polgármester Úr házról-házra járva január és március között egyénenként megkérdezett az emberektől, igazából hivatalos felmérésnek tekinteni nem lehet. Nem történt meg ez a tájékoztatás, amit Polgármester Úr ígért. Kérdezi, hogy Polgármester Úr mikor lett először polgármester?

**Fábián Gusztáv polgármester:** 2010-ben.

**Mátraházi Zsuzsanna képviselő:** az előtte való közmeghallgatáson Polgármester Úr elmondta azt, amikor felvetődött a csatornázás kérdése, hogy „ne hárítsák a következő önkormányzatra, hadd döntsék el maguk, hogy mit szeretnének”, ne legyen egy kötelező dolog a nyakukon. Ugyanezt tudja mondani, tehát ne erőltessenek rá következő önkormányzatra, mivel most jönnek a választások, egy ilyen hasonló dolgot. Arról nem is beszélve, hogy először is meg kellene beszélni a közösséggel, másodszor pedig ez több mint 1 millió forint és egy lépés. Arról nem beszélve, hogy a falunak azon részén, ahol nagyon sok fejlesztés történt, saját szennyvíztisztítót fognak kialakítani. Most ha jól számolja, akkor összesen tucatnyi ház van, ahol vannak emberek és most még csak november van és nem január, február. El lehet képzelni, hogy mi történik egy csatornával, akkor, ha elszórtan 12 házban laknak, most ebbe nem akar belemenni. Úgy gondolja, hogy ezt mégis csak egyeztetni kell az emberekkel és nemcsak úgy a semmibe több, mint egy milliót kidobni.

**Fábián Gusztáv polgármester:** ezt a kapcsolatot a Beszt Kft-vel a nyár folyamán vették fel, és az volt a kérése, hogy segítsen ebben a témában. Időközben meghozta ezt az ajánlatot, ha rendeznek falufórumot, ha nem tulajdonképpen e nélkül falufórumot se rendezzenek, ez egy alapvető tanulmány, ami alapján pontosan ez derül ki, amit a Képviselő Asszony mondott, gazdaságos-e, érdemes-e és vannak benne ilyen technikai részletek.

**Mátraházi Zsuzsanna képviselő:**10 évvel ezelőtti anyagot elő kellene venni.

**Fábián Gusztáv polgármester:** nyilván egy 2009-es önkormányzati ülésre gondol a tisztelt Képviselő Asszony, igen ő javasolta, most pedig ezt javasolja.

**Mátraházi Zsuzsanna képviselő:** az akkori anyagot elő kellene venni.

**Fábián Gusztáv polgármester:** kérdezi, hogy minek vegye elő? Milyen anyagot vegyen elő.

**Mátraházi Zsuzsanna képviselő:** nyilvánvalóan sok változás nem történt a faluban…

**Fábián Gusztáv polgármester:** arra utal a tisztelt Képviselő Asszony, hogy...

**Mátraházi Zsuzsanna képviselő:** nem utal, mond valamit...

**Fábián Gusztáv polgármester:** arra utal, hogy akkor csatorna ellenes volt...

**Mátraházi Zsuzsanna képviselő:** nem utal semmire, mond valamit.

**Fábián Gusztáv polgármester:** értette, a Képviselő Asszony javaslata az volt, hogy tegyék félre ezt az egészet és a majd következő önkormányzat foglalkozzon vele. Nem tudja, hogy akkor annak a javaslatnak mi lett az eredménye, mert nem ő volt a polgármester...

**Mátraházi Zsuzsanna képviselő:** a következő önkormányzat foglalkozott vele és Gusztáv lett a polgármester.

**Fábián Gusztáv polgármester:** nem tudja, hogy akkor hogyan szavazott az önkormányzat egyébként erről.

**Mátraházi Zsuzsanna képviselő:** erre gondolt, ez az egyik. A másik pedig az, hogy akkor…

**Fábián Gusztáv polgármester:** az az önkormányzat lehet nem szavazta meg, de lehet, hogy megszavazta, pontosan tudja az összetételét. Tehát a javaslat most az, hogy…

**Mátraházi Zsuzsanna képviselő:** most jön a javaslat. A javaslat az, hogy a nélkül, hogy kidobnának több mint 1 millió forintot, vegyék elő azokat a vizsgálati anyagokat, amikre később alapozta az önkormányzat, hogy nem csatornázással kívánja megoldani. Mert azokból is kiderült egy csomó minden és a területen nem sok minden változott.

**Fábián Gusztáv polgármester:** most akkor mondaná, hogy mi változott azóta. Azóta az változott, hogy nemhogy kevesebb lett volna a csatorna igénylők száma, hanem megnövekedett, ugye ez derült ki idén tavasszal.

**Mátraházi Zsuzsanna képviselő:** egy nem hivatalos kérdezősködés nyomán.

**Fábián Gusztáv polgármester:** ettől függetlenül az önkormányzatnak újból, tehát ha 10 évvel ezelőtt lett volna ilyen agglomerációs vizsgálat, hatásvizsgálat – nem tud róla – nyilván a Beszt Kft foglalkozott az üggyel anno, amikor ez a pályázat volt, ők a terveket csinálták nem tudja, hogy akkor csináltak-e agglomerációs vizsgálatot, most viszont muszáj csinálni, mert frissnek kell lenni és ezt meg kell csinálni. Ez teljesen független attól, hogy most lakossági fórumokot tart, ahol semmi más nem derülne ki, csak az egyik ember csatorna párti lenne, a másik pedig nem.

**Mátraházi Zsuzsanna képviselő:** legalább kiderülnének az arányok.

**Fábián Gusztáv polgármester:** az arányok kiderültek, tehát ha jó a csatorna, ha nem jó, ha gazdaságtalan, ha nem gazdaságtalan, amit most hivatalos papírral nem tudnak, akkor is többségben vannak a csatorna pártiak.

**Mátraházi Zsuzsanna képviselő:** kérdezi, hogy hol van most ez a felmérés, ami hivatalos? Először egy hivatalos felmérés kell a csatorna pártiaktól, aláírt szándéknyilatkozatot mindenkitől, aki szeretné.

**Fábián Gusztáv polgármester:** nem kell ezt nyilvánosságra hozni.

**Mátraházi Zsuzsanna képviselő:** de hogy nem.

**Fábián Gusztáv polgármester:** miért kellene?

**Mátraházi Zsuzsanna képviselő:** azért, mert ez egy közösség.

**Fábián Gusztáv polgármester:** csinált egy személyes…

**Mátraházi Zsuzsanna képviselő:** az a polgármester úr saját dolga, tegye el a fiókjába, az nem hivatalos.

**Fábián Gusztáv polgármester:** nem kell hinnie a tisztelt Képviselő Asszonynak erről, nem kell hinnie, mert valószínű nem hiszi el.

**Mátraházi Zsuzsanna képviselő:** erre nem dobnak ki több mint 1 millió forintot.

**Fábián Gusztáv polgármester:** természetesen nem kell megszavazni a dolgot. Először is a „kidobott pénz” próbálják meg ezeket a jelzőket félretenni, még egyszer mondja, hogy ha komolyan akarnak ezzel foglalkozni, már pedig határozati javaslat van arról, hogy komolyan foglalkoznak a csatornázással, muszáj megcsinálni egy agglomerációs vizsgálatot, egy előzetes hatásvizsgálattal együtt. Erről beszélnek most, ez most teljesen független attól, hogy hány ember kéri a csatornát, ki a csatorna ellenes és milyen a csatorna hatásfoka és milyen az egyediek hatásfoka, természetesen tiszteletbe tartja a Képviselő Asszonyt. Valóban 10 évvel ezelőtt még csatorna ellenes volt, most sem mondaná azt, hogy csatorna párti, vagy egyedi párti, csak a realitásokat veszi figyelembe. A lakossági igényeknél változatlanul többségben van a csatorna. Most aztán lehet kérdezni, hogy kik ezek az emberek, felfedni a nevüket, nem tudja, hogy egyébként nem bízták meg ezzel, hogy a tisztelt Képviselő Asszony…

**Mátraházi Zsuzsanna képviselő:** ez nem hivatalos felmérés.

**Fábián Gusztáv polgármester:** kérdezi, hogy akkor mi van, ha nem hivatalos felmérés?

**Mátraházi Zsuzsanna képviselő:** ha nem hivatalos felmérés, akkor mire alapozzák azt, hogy elkezdenek agglomerációs…

**Fábián Gusztáv polgármester:** pontosan ez a lényeg, hogy ha komolyan veszik, akkor kell a vizsgálat.

**Mátraházi Zsuzsanna képviselő:** csak akkor kell a vizsgálat, ha tényleges ez az igény.   
A falunak azon részén, ahol fejlesztés van, saját szennyvíztisztító lesz, akkor ki fogja ezt használni? Ennyi, nem akar belemenni, de ezt teljesen jogszerűtlennek tartja a felmérést és annak következtében elindítani egy eljárást, aminek anyagi vonzatai vannak…

**Fábián Gusztáv polgármester:** mi jogszerű, és mi jogszerűtlen ebbe ne menjenek bele…

**Mátraházi Zsuzsanna képviselő:** szeretne az önkormányzat pénzével jó gazda….

**Fábián Gusztáv polgármester:** talán a jogszerű nem jó kifejezés, talán a hivatalos felmérés lenne a megfelelő kifejezés, mivel jogszerűségről beszél a Képviselő Asszony. Az, hogy ő, vagy bárki a testületből felmérést végez arról, hogy ki kér csatornát és ki nem és azt személyesen megbeszéli az emberekkel, ez nem jogszerűtlen.

**Mátraházi Zsuzsanna képviselő:** nem, ez a magánügye.

**Fábián Gusztáv polgármester:** most a jogszerű szóról beszélnek, ne vigyenek bele olyat, ami nem helyes, nem hivatalos felmérés…

**Mátraházi Zsuzsanna képviselő:** jó, hivatalosan nem elfogadott…

**Fábián Gusztáv polgármester:** vigyázzanak, mert a jogszerű szóval, akár bűncselekményt is jelezhetnek…

**Mátraházi Zsuzsanna képviselő:** polgármesternek saját joga, hogy azt csinálja, amit akar…

**Fábián Gusztáv polgármester:** vigyázzanak, mert jogállamban vannak és a tisztelt Képviselő Asszony direkt a joggal kezd így hátulról jönni.

**Mátraházi Zsuzsanna képviselő:** Polgármester Úr hagyják már ezeket….

**Fábián Gusztáv polgármester:** bizony az a helyzet, hogy jogállamban ezt nagyon figyelembe kell venni, ez egy nem hivatalos felmérés, maradjanak ebben.

**Mátraházi Zsuzsanna képviselő:** ez egy magánjellegű felmérés, aminek következtében…

**Fábián Gusztáv polgármester:** nem magánjellegű, maga a polgármester végezte, az eleve nem magánjellegű.

**Mátraházi Zsuzsanna képviselő:** házról-házra járva kopogtat be, az nincs, az nem létezik.

**Fábián Gusztáv polgármester:** magánjellegű, vagy nem magánjellegű oké, nem hivatalos oké, ennek alapján beadott egy javaslatot a testületnek, amit a testület elfogadott. Azt fogadták el, hogy foglalkoznak a csatorna létesítésével.

**Lakossági résztvevő:** szeretne egy jogi dilemmát…

**Fábián Gusztáv polgármester:** ne szóljon bele…

**Lakossági résztvevő:** szeretne egy jogi dilemmát, ha egy szót kaphatna, akkor a Jegyző Asszonyhoz lenne egy kérdése…

**Fábián Gusztáv polgármester:** pontosan ezt szerette volna megkérni…

**Lakossági résztvevő:** ha nem most, akkor valamikor szeretne egy jogi kérdést feltenni, mert felháborítja, hogy nem szólhatnak hozzá a napirendhez. Érti, hogy ez egy testületi ülés és a polgármester vezeti, ő adhat szót.

**dr. Szabó Tímea címzetes főjegyző:** így van.

**Fábián Gusztáv polgármester:** Jegyző Asszony, akkor ezt tisztázzák, mi az, hogy felháborító, hogy nem szólhat hozzá, ráadásul belebeszél az ülésbe?

**Lakossági résztvevő:** vitesse el rendőrrel.

**Fábián Gusztáv polgármester:** szeretné kérni, hogy ne szóljon bele, mert pontosan ugyanolyan képviselő, alpolgármester egy másik testületbe…

**Lakossági résztvevő:** náluk a megjelent lakos hozzászólhat és megkapja a szót.

**Fábián Gusztáv polgármester:** ha a Vella Zsolt úgy dönt, akkor megkaphatja a szót.

**Lakossági résztvevő:** vagy a helyettese, ha nincsen a polgármester, náluk demokrácia van és megkaphatja a szót, mert jogállamban élnek polgármester emlegeti a jogállamot.

**Mátraházi Zsuzsanna képviselő:** akkor egy utolsó mondat, amivel szeretné befejezni, csak itt mindenfélék közbe jöttek, jogiság és egyebek. Azt szerette volna mondani, hogy mivel nincsen egy hivatalos felmérés arról, hogy hányan szeretnének csatornát és egyébként lehet csillagvizsgálót is szeretnének, de valószínűleg azt sem lehet építeni. Ezért az önkormányzat vagyonával úgy szeretne gazdálkodni, hogy egy nem létező igényre meghirdetett létrehozott határozat alapján ne dobjanak ki ennyi pénzt.

**Lakossági résztvevő:** kérdezi, hogy fel tehet egy kérdést a Jegyző Asszonynak?

**Mátraházi Zsuzsanna képviselő:** igen.

**Lakossági résztvevő:** az lenne a kérdése, hogy az egyébként teljesen jogszerű, ha egy helyi ingatlantulajdonos megjelenik egy testületi ülésen érdeklődőként és a Polgármester Úr nem ad szót?

**dr. Szabó Tímea címzetes főjegyző:** kikereste a szervezeti és működési szabályzat…

**Kovács István alpolgármester:** bekiabált, ennek nem ez a módja.

**Lakossági résztvevő:** az hangzott el, hogy a testületi ülésen a testület ülésezik, a lakos pedig kussol és figyel.

**Fábián Gusztáv polgármester:** ez a szó nem hangzott el. Akkor még egyszer elmondaná a tisztelt ábrahámhegyi Alpolgármester Úrnak…

**Lakossági résztvevő:** mint salföldi ingatlantulajdonos van jelen.

**Fábián Gusztáv polgármester:** is, de jó rendben van. Még egyszer mondja a salföldi ingatlantulajdonosnak, aki jelen van az ülésen, az ülésen a hozzászólást a polgármesternek van jogában megadni.

**Lakossági résztvevő:** tisztában van vele.

**Fábián Gusztáv polgármester:** felhívta a figyelmet, hogy most a testület véleményére kíváncsi és nem ad szót a jelenlévőnek.

**Lakossági résztvevő:** kérdezi, hogy egész végig?

**Fábián Gusztáv polgármester:** erről azt lehet gondolni mindenkinek, amit akar.

**Lakossági résztvevő:** ennek a jogszerűségét próbálja vitatni.

**dr. Szabó Tímea címzetes főjegyző:** egy mondat, nyilván azt tudják, hogy a polgármester vezeti az ülést. Úgy került Salföld szervezeti és működési szabályzatába szabályozásra, hogy *„az ülés vezetője kivételesen engedélyezheti, hogy a vitához a hallgatóság hozzászóljon”*, tehát ez a szabály.

**Fábián Gusztáv polgármester:** itt egyetlen dolog van, van egy ajánlat, ezzel tovább lépnének az ügyben. A költségvetésben erre az évre valószínűleg nem tudják betenni ezt az összeget. Megszavazni megszavazhatják, csak azzal a feltétellel, hogy a következő évi költségvetésbe kerüljön bele az összeg, muszáj mondania, hogy az idei évre ezt a költséget már nem tudják vállalni, ez körülbelül egymillió kétszáz valahány forint, de azt tudja javasolni, hogy ha el is fogadják az ajánlatot, akkor ezt a következő költségvetési évbe tárgyalják. Kérdezi, hogy lehetséges ez a furcsa megoldás?

**dr. Szabó Tímea címzetes főjegyző:** igen, elviekben elfogadja a…

**Fábián Gusztáv polgármester:** gyakorlatilag az, hogy elfogadják az ajánlatot, az még nem szerződéskötés, az pusztán csak a tény, hogy elfogadták és mikor kötnek szerződést, természetesen feltételezve azt, hogy a tisztelt cég a következő évben is ezzel az ajánlattal lép elő. Olyan határozati javaslatot szeretne összehozni, hogy elfogadják a cég költségvetését, de a tényleges szerződés kötést a 2024. évi költségvetés elfogadásához kötik, vagyis a 2024. évi költségvetés terhére lenne megszavazna, amit egyébként ha nem szavaznak meg, akkor nem lesz szerződés.

**dr. Szabó Tímea címzetes főjegyző:** végül is elfogadja a megajánlott összeget…

**Fábián Gusztáv polgármester:** a határozati javaslatban elfogadásra javasolja az árajánlatot, azzal a feltétellel, hogy ebben a költségvetési évben az önkormányzat nem köt erre a szakvéleményre szerződést, ezt a 2024. évi költségvetés terhére tervezi. Kérdezi, hogy ez így érthető?

**Kovács István alpolgármester:** érthető, csak a véleményét szeretné kifejteni. Tulajdonképpen azt látja, hogy a kedélyek nem csitultak el ezzel a csatorna témával. Mint ahogyan elmondta, szeretné a lakosság igényeit kiszolgálni azzal, hogy megvalósuljon. Mivel ilyen vélemények vannak, és tulajdonképpen nem kötelezi senki az önkormányzatot, hogy ezt meg kell csinálni, javasolja tisztelt Polgármester Úrnak, hogy kicsit várjanak a dologgal. Ezt úgy érti, hogy a képviselő-testület tulajdonképpen fedezze le magát azzal, hogy valóban az idei költségvetésbe nem tudják beletenni, nem követel azonnali döntést, csináljanak egy újabb felmérést, nyilatkozatot, függetlenül attól, hogy mi volt. Hivatalosan megnyilatkoztatni a lakosságot, nem beszélve arról, hogy az idei évben még lesz egy közmeghallgatás is, szintén rá lehetne segíteni vele és kapnának egy teljesen áttekinthető képet – így is van - , csak, mint ahogyan elhangzott legyen tiszta tulajdonképpen részükről is, hogy valóban azok az igénylők, akik aláírták az első megszondáztatásnál az első témát, azok hivatalosan is egy nyilatkozattal jelezzék ezt az önkormányzat felé. Legyen egy hivatalos ilyen, mivel nem sürgős ez, tulajdonképpen mivel nem szerepelhet az idén, nem tudja, hogy milyen megállapodást lehetne kötni a Beszt Kft-vel, aki azt mondja, hogy rendben, de azt szeretné, hogy a munkája után 30 napon belül fizessenek, de nem tudnak fizetni, mert nincsen erre felhatalmazás. Igazából van idő arra, hogy a lakosságot újra megszondáztassák, hivatalos nyilatkozattal olyan formába kell önteni, hogy hivatalos nyilatkozatokat tudjanak kibocsátani a lakosságnak, illetve lesz még egy falugyűlés, közmeghallgatás is. Ezek alátámasztásával bármelyikük nyugodtan tud dönteni, úgyis jövőre lenne ebből valami, az, hogy vesztenek egy vagy két hónapot, de mégis úgy érzi, hogy csatorna párti most is. Azt javasolja, hogy tegyék egy kicsit takarékra ezt az ajánlatot és még egyszer járják körbe, valószínűleg tartja, hogy megbékél a jó nép és maguk részéről is lesz egy fedezet egy nyilatkozattal az ingatlantulajdonosoktól, hogy miről van szó.

**Fábián Gusztáv polgármester:** ha ez a javaslat, akkor meg kell határozni azok körét, akiket értesít az önkormányzat, állandó lakos, ingatlantulajdonos.

**Mátraházi Zsuzsanna képviselő:** ezért szeretett volna az előbb hozzászólni, az áprilisi ülés közben, vagy rögtön utána volt is egy ilyen javaslata, amit el is küldött Jegyző Asszonynak egy teljes tájékoztatót, ami hivatalos tájékoztató is lehetne, tehát véleménye szerint a Jegyzőségnek kellene elküldenie minden ingatlantulajdonosnak és mindenkitől csak egy szavazatot kérni vissza teljesen hivatalosan, ugyanez a javaslata volt az áprilisi ülés után.

**Fábián Gusztáv polgármester:** meg kell határozni, hogy mi a kérdés.

**Mátraházi Zsuzsanna képviselő:** először tájékoztatni kell, hogy milyen lehetőség van, tehát minden pro-kontra, előnyök, hátrányok minden legyen a levélben benne.

**Fábián Gusztáv polgármester:** ez vicces…

**Kovács István alpolgármester:** azalapfeltétel az, hogy legyen csatorna, vagy ne legyen csatorna, erre tudnak egy hivatalos nyilatkozatot kérni.

**Mátraházi Zsuzsanna képviselő:** szerinte fordítva van, előbb van a tájékoztatás, utána van…

**Kovács István alpolgármester:** azért mondja, hogy ráér, mert egy nyilatkozatot be lehet szedni, meglehet a tájékoztatást adni a közmeghallgatáson.

**Fábián Gusztáv polgármester:** ebben a faluban a 99 %-a lakosoknak, ingatlan-tulajdonosoknak tisztában van a csatorna előnyeivel, hátrányaival, az egyedi előnyeivel, hátrányaival. Amikor ezt a magánjellegű felmérést végezte, teljesen tisztán látszódott, hogy aki csatorna párti annak semmilyen formában nem tud felmutatni olyan dolgot, ami eltántorítaná a csatorna mellől. Ugyanez az egyedi pártiaknál, annak aztán mondhatja, hogy milyen előnyös a csatorna, de amit itt javasol az Alpolgármester Úr az egyszerű és tiszta.   
Azt kell megkérdezni, hogy amennyiben csatorna létesülne a faluban rákötne-e, nem tudja, hogy mi a helyes kifejezés. Magyarán mondva más tájékoztatást igazából nem kell adni, mert ez lenne egy hivatalos kérdés, erre nyugodtan válaszolhat „igen”-nel vagy „nem”-mel és semmilyen kötelezettséggel nem járna, ezt kellene még megfogalmazni. Azt tudja mondani, hogy magának a kérdésnek a feltevése és a szövege egy kicsit komplikált, ezt muszáj lesz megfogalmazni és azt tudná szavazásra bocsájtani, hogy menjen ki a levél. Az tiszta, hogy erről az ajánlatról nem fognak szavazni, mert meghallgatta a képviselők véleményét, viszont az új javaslat, hogy legyen egy hivatalos felmérés annak viszont a szövegét nagyon komolyan kell összeállítani és azt meg kell szavazni. Ez sajnos most passz, mert ezen az ülésen nem tudják pontosítani, de megírnák a levél szövegét és utána az önkormányzat szavaz róla.

**Mátraházi Zsuzsanna képviselő:** eleve a kérdés már nem jó, hogy csatlakozna, vagy nem csatlakozna, mert ha csatorna létesül, akkor nincs választása, akkor mindenkinek csatlakozni kell.

**Kovács István alpolgármester:** most a kiépítésről van szó, nincs miért csatlakozni.

**Mátraházi Zsuzsanna képviselő:** azt mindenképpen bele kell írni a levélbe, hogy Salföldnek semmiféle kötelezettsége nincs a Balaton törvény módosítása értelmében, nem kell sem csatorna, sem egyedi, semmire nincs szükség, mert olyan kicsi a szennyvízterhelés.

**Fábián Gusztáv polgármester:** maradjanak annyiba, hogy a szöveget megírják és muszáj lesz egy gyors rendkívüli ülésen megszavazni. Mind az ajánlatot, mind ezt elnapolják a következő ülésen első napirendi pont lesz.

**dr. Szabó Tímea címzetes főjegyző:** kérdezi, hogy erről hoznak döntést, hogy elnapolja a döntést és elkészül egy tervezet és akkor az lezárja a napirendet.

**Fábián Gusztáv polgármester:** akkor olyan határozati javaslatot mondana, hogy a testület a Beszt Kft ajánlatát megköszönve egyelőre nem dönt az elfogadásról, tekintettel arra, hogy még egy részletes tájékoztatást kér a lakosságtól hivatalosan a csatornához való csatlakozás tényleges számáról.

**Mátraházi Zsuzsanna képviselő:** csatlakozási szándék, ilyesmit lehetne bele írni.

**Fábián Gusztáv polgármester:** aki ezzel a határozati javaslattal egyetért, kézfeltartással jelezze.

*Salföld Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**93/2023. (XI. 20.) HATÁROZATA**

***Salföld község tervezett szennyvízelvezetésével kapcsolatos   
agglomerációs vizsgálatra adott árajánlat megtárgyalásáról***

Salföld Község Önkormányzata Képviselő-testülete a szennyvízhálózat létesítésével kapcsolatos Beszt Kft (8200 Veszprém, Stadion köz 5.) által az agglomerációs vizsgálat elkészítésére nyújtott árajánlat elfogadására vonatkozó döntést elnapolja.

A képviselő-testület a salföldi állandó lakosság és ingatlantulajdonosok körében írásban felmérést végez a csatornához való csatlakozók tényleges számának megismerése érdekében.

Felelős: Fábián Gusztáv polgármester

Határidő: 2023. december 31.

**6.) „Salföld 104/2 és 104/3 hrsz. ingatlanok ivóvíz ellátása törzshálózat bővítése”   
projekt vonatkozásában térítésmentes vízvezetési szolgalmi jog alapítása**

**Fábián Gusztáv polgármester:** a múltkori ülésen nem szavazták meg a kérését a DRV-nek, akkor mondta, hogy ez helytelen, de nem szavazták meg, de most szeretné javasolni, hogy vonják vissza azt a határozatot és új határozatot hozzanak arról, hogy megadják a térítésmentes vízelvezetési szolgalmi jogot.

**dr. Szabó Tímea címzetes főjegyző:**  így volt, ahogyan a Polgármester Úr mondta, hogy nem került elfogadásra a döntési javaslat a múltkori ülésen. Van egy olyan szabály, illetve a bírósági gyakorlat alakította ki, hogy amikor egy döntési javaslat nem kapja meg a többséget, azt is határozati formában kell foglalni, de nemlegesen. Magyarán ezt a múltkori ülésen úgy foglalták határozatba, hogy a képviselő-testület nem járul hozzá ehhez a vízelvezetéshez. Erre a döntésre pénteken érkezett törvényességi felhívás, de ez annyira közeli, hogy még nem volt ideje feldolgozni, de az a lényege a törvényességi felhívásnak, hogy mivel nem volt meg a többsége ennek a döntésnek, nem lehetett volna meghozni. Jelezte a törvényességi felügyelő felé, hogy pontosan azért fogalmaztak nemleges formában, reméli ezt el fogja fogadni, hogy pont a „nem” döntésről született az a döntés. Abban az esetben, ha az a javaslat kerül elfogadásra, hogy visszavonja a döntést, akkor végképp megoldódik, nem annyira érzi jogosnak ezt a törvényességi jelzést.

**Fábián Gusztáv polgármester:** a „B” határozati javaslatot tudná ajánlani.

**Mátraházi Zsuzsanna képviselő:** annyit szeretne mondani, Polgármester Úr mondta, hogy helytelenítette a múltkor, ő volt az, aki „nem”-mel szavazott, még pedig amiatt, mert erre az egész hajcihőre, az egész vízrendszer bővítésére, mint akkor kiderült, azért volt szükség, mert Polgármester Úr megtiltotta, hogy a Rákóczi utca végén felverjék, vagy feltúrják az új, pár évvel ezelőtt elkészült aszfaltot. Úgy gondolta, hogy ilyen tiltások nem kellenének, meddig számít egy aszfalt újnak, ha fejlesztés van, akkor az ilyet engedélyezni kell, és nem kell egy egészen új vízelvezetési rendszert kidolgozni. Ez volt, amiért tartózkodott a döntésnél.

**Fábián Gusztáv polgármester:** nem tudják, hogy a DRV emiatt építette-e ezt a szakaszt vagy sem, lehet hogy volt ilyen kötelezettsége függetlenül attól, hogy a másik szakaszról engedélyezték a vízbekötést azzal a feltétellel, hogy a fúrással oldják meg. Vagy képtelen volt, vagy nem volt hajlandó a kivitelező, ott abbahagyták azt a dolgot. Közben történt ez a vízfejlesztés, nem tudja, hogy mi a kapcsolat a kettő között.

**Mátraházi Zsuzsanna képviselő:** csak el akarta magyarázni.

**Fábián Gusztáv polgármester:** nem tudja, hogy honnan tudja a képviselő asszony, hogy mi volt a DRV döntése.

**Mátraházi Zsuzsanna képviselő:** Polgármester Úr utalt rá, hogy történt a dolog az előző ülésen.

**Fábián Gusztáv polgármester:** de ez nem azt jelenti, hogy azért csinálta a DRV ezt a vezetékszakaszt, mert nem volt megengedve az útfeltörés, ne hozzák össze a kettőt. Ez csak a Képviselő Asszony feltételezése.

**Mátraházi Zsuzsanna képviselő:** Polgármester Úr tájékoztatása alapján.

**Kovács István alpolgármester:** nyilván meg van a véleménye. Az önkormányzat egyik feladata az ivóvíz biztosítása. Itt tulajdonképpen az ingatlantulajdonosok saját erőből, saját költségvetésből építették ki ezt a szakaszt. Szó volt erről, hogy nem szerették volna feltöretni az új utat az elmúlt évben építették. Nem tiltotta meg az önkormányzat a vízrákötést, szerencsére adódott még egy lehetőség a másik ágról oldotta meg a két ingatlantulajdonos saját beruházásban. Nyilván a szolgáltató át fogja venni, azért kell a jog, tulajdonképpen ezt az önkormányzat nem tiltotta meg soha. Amikor az önkormányzat kiépítette, akkor is át lett adva a szolgáltatónak, most is úgy van legtöbb esetben, hogy ha csőtörés van, vagy egyéb van, akkor a szolgáltató fogja elvégezni. Ilyen szempontból is át kell, hogy adják a működtetést. Ami számára nyitott kérdés, hogy ott három ingatlanról van szó, a harmadik ingatlantulajdonos miért nem szállt be. Arra felhívja a Polgármester Úr figyelmét, hogy nehogy megtörténjen az, hogy a másik oldalról meg feltörik, úgy érzi, hogy a harmadik ingatlantulajdonos a hunyó a dologba, mert a kettő ingatlantulajdonos saját költségén kiépítette, a harmadik ingatlan viszont nem kapta meg a vizet, tehát arra figyelni kell.

**Lakossági résztvevő:** nem a tulajdonosok építették ki, hanem a DRV beruházásában történt.

**Kovács István alpolgármester:** akkor miért nem építette ki a harmadik ingatlantulajdonosnál?

**Mátraházi Zsuzsanna képviselő:** azt a DRV-től kell megkérdezni.

**Fábián Gusztáv polgármester:** ez nem azt jelenti, hogy nem kaphat a 104/1 hrsz-ú ingatlan vizet, hanem ezt a projektet ilyen címszó alatt írták meg, nem tudja. Ha a 104/1 akar vizet, akkor majd igényel, aztán majd nyilván megmondják.

**Kovács István alpolgármester:** úgy tudja, hogy a tulajdonosoknak nem tudni mennyi költségébe került.

**Fábián Gusztáv polgármester:** kérdezi, hogy mi került költségbe?

**Kovács István alpolgármester:** a kivitelezése.

**Fábián Gusztáv polgármester:** a kivitelezést a DRV csinálta, semmi köze a tulajdonosnak ebbe egy fillérrel nem szálltak be.

**Kovács István alpolgármester:** akkor meg egyáltalán nem tudja, hogy miért vitatkoznak, meg kell adni lehetőséget, hogy a szolgalmi jogot biztosítsa az önkormányzat.

**Fábián Gusztáv polgármester:** erre a két ingatlanra hivatkoznak, hogy legyen vízellátása, nyugodtan beírhatták volna a harmadikat is.

**Kovács István alpolgármester:** nem érti, hogy miért nem vitte végig a DRV.

**Fábián Gusztáv polgármester:** sőt még akár a templomkertet is beírhatták volna. Javaslata az, hogy vonják vissza a határozatot és az új határozat alapján adják meg a szolgalmi jogot térítésmentesen a Magyar Államnak. Tehát ez a határozati javaslat, aki ezzel egyetért, kézfeltartással jelezze.

*Salföld Község Önkormányzata Képviselő-testülete 2 igen szavazattal, ellenszavazat nélkül és 1 tartózkodással az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**94/2023. (XI. 20.) HATÁROZATA**

***„Salföld 104/2 és 104/3 hrsz. ingatlanok ivóvíz ellátása törzshálózat bővítése”   
projekt vonatkozásában térítésmentes vízvezetési szolgalmi jog alapítása***

Salföld Község Önkormányzata Képviselő-testülete visszavonja a 86/2023. (IX.25.) számú döntését és hozzájárul a „Salföld 104/2 és 104/3 hrsz. ingatlanok ivóvíz ellátása törzshálózat bővítése” elnevezésű projekt kapcsán érintett, a Salföld Község Önkormányzata tulajdonában lévő, Salföld, 106/1 hrsz.-ú ingatlanra a Magyar Állam javára vízvezetési szolgalmi jog térítésmentes alapításához és annak ingatlan-nyilvántartási bejegyzéséhez.

A térítésmentes szolgalmi jog alapítást érintően a Magyar Állammal szemben további követelést nem támaszt az Önkormányzat.

A Képviselő-testület felhatalmazza a Polgármestert a szükséges nyilatkozat aláírására és annak DRV Zrt. részére, határidőben történő visszaküldésére.

Felelős: Fábián Gusztáv polgármester

Határidő: azonnal

**7.) 2024. évi belső ellenőrzési terv elfogadása**

**Fábián Gusztáv polgármester:** az adomány gyűjtése és az adomány felhasználásának ellenőrzése szerepel a 2024. évi ellenőrzési tervben. Javasolja a terv elfogadását.

*Salföld Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**95/2023. (XI. 20.) HATÁROZATA**

***belső ellenőrzési terv elfogadásáról***

Salföld Község Önkormányzata Képviselő-testülete a 2024. évre vonatkozó belső ellenőrzési tervét jóváhagyja.

Felelős: Fábián Gusztáv polgármester

Határidő: a tervben meghatározottak szerint

**8.) Képviselő-testület 2024. évi munkatervének elfogadása**

**Fábián Gusztáv polgármester:** kérdezi, hogy a választásra való felkészítést júniusra nem kellene beírni.

**dr. Szabó Tímea címzetes főjegyző:** ez a testületi ülések munkaterve, a választás magasabb szintű.

**Fábián Gusztáv polgármester:** kérdezi, hogy van-e észrevétel?

**Kovács István alpolgármester:** kérdezi, hogy ha júniusban lesz a választás, akkor miért októberben lesz az alakuló ülés?

**dr. Szabó Tímea címzetes főjegyző:** a ciklus nem módosul.

**Fábián Gusztáv polgármester:** a testület öt évre kapott felhatalmazást, most csak technikai okokból előre szalad a választás. Gyakorlatilag a választás júniusban lesz, az új testület felállása pedig októberben. Ez egy rendkívüli helyzet, nyilván a spórolás és egyebek miatt.

**Mátraházi Zsuzsanna képviselő:** egyetlen egy kérdése lenne, idén is megpróbálkozik azzal, amivel minden évben, hogy a közmeghallgatás novemberről, decemberről nem kerülhetne át nyárra, például augusztusra. Úgy gondolja, hogy az ingatlantulajdonosoknak ugyanolyan joguk van tudni, hogy mi történik a faluban, mit gondol az önkormányzat, mint a helyi lakóknak és arról nem beszélve, hogy a helyi lakók is sokkal kellemesebb körülmények között tudnak részt venni egy ilyenen, mint amikor decemberben kell eljönni.

**Fábián Gusztáv polgármester:** ez a huszadik ugyanolyan kérdés, huszadik ugyanolyan válasz, a közmeghallgatás általában ősszel, tél elején szokott lenni minden önkormányzatnál, alapvetően ez egy éves beszámoló. Az ingatlantulajdonosok több fórumon értesülnek a közmeghallgatásról, amennyiben ő nem tud eljönni decemberben, arról sajnos nem tud tenni. Attól függetlenül nem fog eljönni augusztusban, mert nem decemberben lesz a közmeghallgatás. Már évek óta megy ez az álmodozás, hogy az augusztusi közmeghallgatáson mindenki itt lesz, nincsenek itt. 17 évig csinált közmeghallgatást, mindegyiken itt volt, volt itt augusztusi közmeghallgatás, úgy kellett behajtani egy embert, hogy egy szereplője legyen, ugyanis mindenki a strandon volt, többek között az ingatlantulajdonosok is nagyon élvezték a nyarat, de ez csak egy példa volt, mert ez megtörtént. Soltész Attila volt a jegyző és meglepően látta, hogy egy ember nincs a teremben, ezek után tényleg ki kellett menni és valakit behívtak.

**Mátraházi Zsuzsanna képviselő:** nagyon demokratikus, akkor lehet, hogy egy másik időpontra kellett volna kiírni.

**Fábián Gusztáv polgármester:** ez az álmodozás, hogy majd augusztusban van a közmeghallgatás és megtöltik a faluházat, lehet ilyenről álmodozni, kétség kívül, egyébként is mindig az a téma, hogy a polgármester elbújik a kérdések elől és ezért a sötét december 1. napjára teszi a közmeghallgatást rettegésében, mert akkor tudja, hogy a sok ingatlantulajdonos Budapesten ül a fenekén és televíziót néz esténként.

**Mátraházi Zsuzsanna képviselő:** ez nem álmodozás, hanem a demokrácia igénye.

**Fábián Gusztáv polgármester:** próbálja meg a Képviselő Asszony a többi önkormányzatot meggyőzni szerte az országban, hogy augusztusban tartsák, mert ugye szegény ingatlantulajdonosok miatt, mert általában a közmeghallgatás Magyarországon ősszel van.

**Mátraházi Zsuzsanna képviselő:** a többi önkormányzathoz nincsen köze.

**Fábián Gusztáv polgármester:** ez a salföldi álmodozások, 10-szer, 15-ször meghallgatta, hogy miért nem nyáron van. Volt nyáron, kipróbálták, nagyszerű volt.

**Lakossági résztvevő:** Ábrahámhegyen augusztusban volt.

**Mátraházi Zsuzsanna képviselő:** bocsánat, Ábrahámhegyen augusztusban volt.

**Fábián Gusztáv polgármester:** lehet augusztusban is, tarthatnak nyugodtan több közmeghallgatást, legyen akkor az a javaslat, hogy tartsanak egyet augusztusban is.

**Kovács István alpolgármester:** legyen kettő, nem muszáj egy.

**Mátraházi Zsuzsanna képviselő:** akkor írjanak be egyet augusztusra.

**Fábián Gusztáv polgármester:** rettegésben van, hogy augusztusban is lesz egy közmeghallgatás, akkor ez a javaslat?

**Mátraházi Zsuzsanna képviselő:** igen, ez a javaslat. Arról nem is beszélve, hogy akkor még Polgármester Úr regnál, októbertől meg ki tudja.

**Fábián Gusztáv polgármester:** érti az utalást, milyen jó lenne, akkor kampányolni, vagyis akkor már nem. Nem lehetne márciusban is egyet?

**Mátraházi Zsuzsanna képviselő:** nem demokratikus, decembertől nem történik semmi.

**Kovács István alpolgármester:** jobb lenne májusra tenni.

**Fábián Gusztáv polgármester:** igen, május utolsó hetére.

**dr. Szabó Tímea címzetes főjegyző:** kampány rendezvény nem tartható közmeghallgatáson.

**Fábián Gusztáv polgármester:** éppen a következő évben az augusztusi közmeghallgatás az aztán tényleg tök mindegy, az új polgármesternek és a réginek is mindegy.

**Mátraházi Zsuzsanna képviselő:** nem egészen mindegy, hogy mit örököl az új polgármester, mínuszokat, vagy pluszokat.

**Fábián Gusztáv polgármester:** akkor a javaslat az, hogy augusztusban közmeghallgatás legyen, tehát szerepeljen a munkatervben. Tehát úgy fogadják el a munkatervet, hogy beleírják, hogy augusztusban még egy közmeghallgatás lenne. Aki ezzel egyetért, kézfeltartással jelezze.

*Salföld Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**96/2023. (XI. 20.) HATÁROZATA**

***A 2024. évi munkatervről***

Salföld Község Önkormányzata Képviselő-testülete a 2024. évi munkatervet elfogadja az alábbi kiegészítéssel:

* augusztus hónapban közmeghallgatás tartása.

Felelős: Fábián Gusztáv, polgármester

Határidő: a munkatervben meghatározottak szerint

**Kovács István alpolgármester:** mivel augusztusra nem volt feltüntetve semmi gondolja, hogy a hivatal örülni fog.

**Mátraházi Zsuzsanna képviselő:** teljesen mindegy szeptember eleje is lehet.

**dr. Szabó Tímea címzetes főjegyző:** július és augusztus ülés szünet.

**9.) Helyi választási bizottság tagjainak és póttagjainak megválasztása**

**Fábián Gusztáv polgármester:** sajnos, ahogyan látják salföldi polgár nem igen szerepel a listán, aki eddig tag volt, az nem óhajtott újból tag lenni, így a Jegyzőség úgymond ezeket   
- bocsánat - az idegeneket javasolja.

**Mátraházi Zsuzsanna képviselő:** honnan vannak ők?

**dr. Szabó Tímea címzetes főjegyző:** leginkább Kővágóörsről.

**Mátraházi Zsuzsanna képviselő:** akkor egy visszacsatolás ahhoz a napirendhez, amikor az agglomerációról beszéltek. Ha egy választási bizottságot nem tudnak kihozni a településből, akkor hogyan gondolják, hogy a csatorna szennyvize folydogálni fog.

**Fábián Gusztáv polgármester:** találhat a Képviselő Asszony a kettő között kapcsolatot, de azért ennyire nincs kapcsolat a témában.

**Mátraházi Zsuzsanna képviselő:** ha még négy ember sincs. Egyébként megkérdezné, hogy most mennyi a választópolgárok száma, ezt lehet tudni?

**dr. Szabó Tímea címzetes főjegyző:** lehet tudni, de nem tudja megmondani fejből.

**Mátraházi Zsuzsanna képviselő:** kérdezi, hogy ez meddig változhat, meddig lehet meglepetésre számítani, mi az utolsó időpont, amíg bejelentkezhetnek?

**Fábián Gusztáv polgármester:** nyilván arra gondol a Képviselő Asszony, hogy van az állandó lakos, aki alanyi jogon szavazhat.

**dr. Szabó Tímea címzetes főjegyző:** a választásnak tudják a napját, de az eljárási határidőkről szóló jogszabály még nem jelent meg, de ami szabály tudható ezzel kapcsolatban, azt megnézi és elküldi Képviselő Asszonynak.

**Mátraházi Zsuzsanna képviselő:** csak a meglepetés miatt kérdezi.

**Fábián Gusztáv polgármester:** mi lenne a meglepetés?

**Mátraházi Zsuzsanna képviselő:** esetleg többen lesznek a salföldi lakosok.

**Fábián Gusztáv polgármester:** már mint a választókra gondol?

**Mátraházi Zsuzsanna képviselő:** ahhoz lakosnak is kell lenni.

**Fábián Gusztáv polgármester:** nem kell lakosnak lenni, tartózkodási helyet létesít valaki, az átkérheti magát a helyi szavazásra, tudomása szerint a választás előtt egy hónappal még átjelentkezhet, hogy itt szavazhat.

**Mátraházi Zsuzsanna képviselő:** kérdezi, hogy önkormányzatra is szavazhat?

**Fábián Gusztáv polgármester:** csak önkormányzatra szavazhat. Országosba nem lehetett szavazni a tartózkodási helyen. A helyi választásnál tudomása szerint tartózkodási hellyel átkérheti magát és itt szavazhat.

**dr. Szabó Tímea címzetes főjegyző:** akkor nyilatkozik, nyilvánvalóan csak az egyik helyen gyakorolhatja, olyan nincsen, hogy lakóhelyen is és tartózkodási helyen is.

**Fábián Gusztáv polgármester:** előfordulhat az is, hogy van 65-70 lakos, abból szavazóképes 55 és van még 30 tartózkodási helyes, aki szintén itt szeretne szavazni, a meglepetések, gondolja erre gondolt a Képviselő Asszony, de ez jogos, jogállamilag ez frankó. Maradjanak a tagoknál, aki egyetért a tagok és póttagok listájával és elfogadja a határozatot, kézfeltartással jelezze.

*Salföld Község Önkormányzata* *Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**97/2023. (XI. 20.) HATÁROZATA**

***A Helyi Választási Bizottság tagjainak és póttagjainak megválasztásáról***

Salföld Község Önkormányzata Képviselő-testülete a Helyi Választási

Bizottságba az alábbi tagokat és póttagokat választja:

Szabó Mónika tag

Péter-Pongrácz Mária tag

Hegyiné Rajkai Izabella tag

Farkas Károlyné tag

Balogné György Éva tag

Tölliné Tóth Judit póttag

György Katalin póttag

Puli Izabella póttag

A Képviselő-testület felkéri a jegyzőt, hogy az érintetteket a döntésről értesítse.

Felelős: dr. Szabó Tímea, címzetes főjegyző

Határidő: azonnal

**10.) Települési Értéktár Bizottság működésével kapcsolatos döntések meghozatala**

**Fábián Gusztáv polgármester:** sajnálatosan vették tudomásul, hogy salföldi Települési Értéktár Bizottságból Pozsárkó Csaba lemondott és azóta sem tudtak helyette más tagot találni. Egyelőre csak tudomásul veszik egy határozatban Pozsárkó Csaba lemondását?

**dr. Szabó Tímea címzetes főjegyző:** nyilván tudomásul veszi a testület, van az, hogy kibővítik valakivel, vagy esetleg négy tagú marad a bizottság, de ha tartósan úgy látják, hogy négy tag elegendő, akkor módosítani kell az értéktár bizottság szervezeti és működési szabályzatát.

**Mátraházi Zsuzsanna képviselő:** kérdezi, hogy az értéktár bizottság elnöke, milyen javaslattal állt elő?

**Fábián Gusztáv polgármester:** semmivel.

**Mátraházi Zsuzsanna képviselő:** mi volt a megkeresésben?

**Fábián Gusztáv polgármester:** milyen megkeresésben?

**Mátraházi Zsuzsanna képviselő:** amikor megkérdezték, hogy mit javasol ez esetben.

**Fábián Gusztáv polgármester:** nem volt ilyen.

**Mátraházi Zsuzsanna képviselő:** senki nem kérdezte meg?

**Fábián Gusztáv polgármester:** miért kérdezte volna meg. Megtudta, hogy lemondott, elküldte a lemondást.

**Mátraházi Zsuzsanna képviselő:** egyeztetés miatt.

**Fábián Gusztáv polgármester:** nem történt egyeztetés.

**Mátraházi Zsuzsanna képviselő:** akkor maradjanak abban, hogy egyeztetnek a következő időszakra.

**Fábián Gusztáv polgármester:** nem tudnak mást csinálni, viszont Pozsárkó Csaba lemondását el kell fogadni, vagyis tudomásul venni és akkor további egyeztetés szükséges. Valóban ez a legészszerűbb, hogy maradjon négy tagú a bizottság és akkor nem kell a keresés, de ezt majd döntse el az Elnök Úr. Javasolja elfogadni Pozsárkó Csaba lemondását.

*Salföld Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**98/2023. (XI. 20.) HATÁROZATA**

***Települési Értéktár Bizottság tagja lemondásának tudomásul vételéről***

Salföld Község Önkormányzata Képviselő-testülete Pozsárkó Csaba 2023. november 8. napján benyújtott, salföldi Települési Értéktár Bizottságban betöltött tagságáról, valamint elnökhelyettesi tisztségéről 2024. január 1. napjával történő lemondását - a bizottság létszámát 5 főről 4 főre csökkentve - tudomásul veszi.

Salföld Község Önkormányzata Képviselő-testülete felkéri a Polgármestert, hogy a döntésről az érintettet értesítse.

Felelős: Fábián Gusztáv, polgármester

Határidő: azonnal

**11.) Salfold.hu honlap kezelése**

**Fábián Gusztáv polgármester:** ismerteti az előterjesztést. Javasolja a testületnek, hogy eddig egy magáncég végezte a dolgot, ráadásul a tárhelyért is kellett fizetni, nem lenne havi díj, illetve aki ezt végezné a hivatal dolgozója közül, azt át kell gondolni, hogy számára valamilyen anyagit biztosítsanak, egyelőre ingyen vállalta. Tehát eljött az idő, hogy használják ki ezt a szolgáltatást.

**Mátraházi Zsuzsanna képviselő:** jelezni szeretné, hogy érintettség miatt tartózkodni fog. Mindenféle uniformizálás ellen van, tehát akkor nyilvánvalóan azok a települések, akik csatlakoznak ehhez azok mind egyenrangúak lesznek. Véleménye szerint nagyon szép honlapja van a településnek, nagyon gazdag tartalommal és az a kérdés, hogy ha uniformizálják, akkor ilyen lesz-e és mint kiderült azt is ki kellene számolni, hogy az mennyibe fog kerülni és ez mennyibe kerül jelen pillanatban, mert azt mondta Polgármester Úr, hogy szeretne fizetni az illetőnek, aki ezt csinálja.

**Fábián Gusztáv polgármester:** ha megvannak a feltételei, mert egyelőre ingyenes.

**Mátraházi Zsuzsanna képviselő:** Polgármester Úr mondta, hogy fizetni szeretne az illetőnek.

**Fábián Gusztáv polgármester:** nem kötelező, csak felmerült benne, hogy honorálni, mert azért ez plusz munka, de ilyet nem kért az illető.

**Mátraházi Zsuzsanna képviselő:** kérdezi, hogy mi lesz azokkal a szálláshely szolgáltatókkal, vállalkozókkal és művészekkel, akiknek fenn van mindenféle elérhetősége a honlapon? Azok megjelenítése a másik honlapon lehetséges lesz-e?

**Fábián Gusztáv polgármester:** nem hiszi el, hogy nem lenne lehetséges átrakni a másik honlapra.

**Mátraházi Zsuzsanna képviselő:** az a kérdés, van-e erre hely?

**Fábián Gusztáv polgármester:** ezt nem tudja megmondani. Egy önkormányzati honlapnak a tárhelyének tekintélyesnek kell lennie nem a helyi művészek és a reklámok miatt, hanem a felrakott anyagok miatt nyilvánvalóan, bár nem egy számítógépes szakember, nem kis tárhellyel rendelkezik.

**Mátraházi Zsuzsanna képviselő:** nem a tárhellyel van helyzet, hanem menüpont van-e.

**Fábián Gusztáv polgármester:** el tudja képzelni.

**Mátraházi Zsuzsanna képviselő:** ennek utána nézne és nem képzelődne.

**Fábián Gusztáv polgármester:** javasolja a határozati javaslat elfogadását.

**dr. Szabó Tímea címzetes főjegyző:** jelezte Képviselő Asszony az érintettségét, ilyenkor dönteni kell, hogy kizárják-e vagy sem.

**Fábián Gusztáv polgármester:** kérdezi a testületet, hogy hozzájárul-e ahhoz, hogy Mátraházi Zsuzsanna képviselő részt vegyen a szavazásban tekintettel arra, hogy az említett cégben részesedése van.

**Mátraházi Zsuzsanna képviselő:** érintettsége miatt.

**Fábián Gusztáv polgármester:** aki egyetért azzal, hogy szavazhat, kézfeltartással jelezze.

*Salföld Község Önkormányzata Képviselő-testülete 2 igen szavazattal, ellenszavazat nélkül és 1 tartózkodással az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**99/2023. (XI. 20.) HATÁROZATA**

***döntéshozatalból történő kizárásról***

Salföld Község Önkormányzata Képviselő-testülete Mátraházi Zsuzsanna képviselőt a salföldi honlap működtetésével kapcsolatos döntéshozatalból nem zárja ki.

**Fábián Gusztáv polgármester:** javasolja a határozati javaslat elfogadását.

*Salföld Község Önkormányzata Képviselő-testülete 2 igen szavazattal, ellenszavazat nélkül és 1 tartózkodással az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**100/2023. (XI. 20.) HATÁROZATA**

***A salfold.hu honlap kezeléséről***

Salföld Község Önkormányzata Képviselő-testülete a salfold.hu honlap kezelésén

változtatni kíván. E feladatokat a 2024. január 1-jétől a Kővágóörsi Közös Önkormányzati Hivatal útján kívánja ellátni.

A Képviselő-testület elhatározza a Dol Bt-vel a honlap kezelésére kötött szerződés 2024. január 1-jei hatállyal történő felmondását.

Felhatalmazza a polgármestert a szükséges intézkedések megtételére.

Felelős: Fábián Gusztáv, polgármester

Határidő: 2023. december 31.

**12.) Figyelemfelhívő tábla elhelyezése a kőparkban**

**Fábián Gusztáv polgármester:** kaptak egy javaslatot Mátraházi Zsuzsanna képviselőtől, röviden azt a javaslatot tette, hogy a Pajta Galéria előtti kőtengernél a következő táblát helyezzék ki: *„ez nem játszótér, hanem a káli kövek bemutatóhelye, a köveken ugrálni, mászkálni saját felelősségre lehet”.*

**Kovács István alpolgármester:** nem tudja, hogy jogilag esetleg megmenti-e az önkormányzatot egy esetleges balesetnél, nem lehetne inkább azt, hogy „tilos”. Így akkor egyértelmű, mert ha valami történik, akkor miért engedte meg, ki a felelős, a „köveken ugrálni tilos” és kész befejezték.

**Mátraházi Zsuzsanna képviselő:** a saját felelősséget benne hagyná, mert utál tiltani.

**Kovács István alpolgármester:** ha már felmerült egy ilyen kérdés.

**dr. Szabó Tímea címzetes főjegyző:** az olyan, mintha egy kicsit megengednék.

**Kovács István alpolgármester:** ez jogilag nagy csűrés-csavarás.

**Mátraházi Zsuzsanna képviselő:** akkor „mászkálás, csak saját felelősségre”, tiltásokat utálja, magánéletben, hivatalos életben egyaránt.

**Kovács István alpolgármester:** ha baj van, akkor...

**Mátraházi Zsuzsanna képviselő:** akkor a „lehet” szót ki lehet belőle venni, csak saját felelősségre.

**Fábián Gusztáv polgármester:** kérdezi, hogy akkor mi a javaslat?

**Kovács István alpolgármester:** azt mondja, hogy tilos.

**Fábián Gusztáv polgármester:** az a javaslata, hogy egyáltalán ne rakják ki. Azt kiírni, hogy „*ez* *nem játszótér”,* az nevetséges, mert tényleg nem játszótér, „*hanem a káli kövek bemutatóhelye”*. Ez nem a káli kövek bemutató helye, ez sem igaz, „*a köveken ugrálni, mászkálni”*, hát nem tudja, *„saját felelősségre lehet”.* Tulajdonképpen arra hívja fel az ember figyelmét, ami tábla nélkül is kötelező, ő vagy a gyerekei ugrálnak, vagy mászkálnak, azt az ő felelősségére csinálja, ez tábla nélkül is így van.

**Mátraházi Zsuzsanna képviselő:** polgármester úr hozta ezt létre és játszótérnek hívogató.

**Fábián Gusztáv polgármester:** nem nevezték ki játszótérnek.

**Mátraházi Zsuzsanna képviselő:** de a kinézete hívogató.

**Fábián Gusztáv polgármester:** de nincsen kinevezve bemutatóhelynek sem, ez községi zöldterület.

**Mátraházi Zsuzsanna képviselő:** azt gondolta, hogy az önkormányzat védje magát.

**Fábián Gusztáv polgármester:** azt tudja mondani, hogy ilyen táblát ne rakjanak ki.   
Az alpolgármester úr javaslata az, hogy a *„felelősségre”* szót ki kellene venni a szövegből.

**Kovács István alpolgármester:** részéről két dolog lehet, vagy azt mondja, *hogy „tilos”* vagy ledönti a köveket és csak olyanokat hagy ott, ami nem balesetveszélyes. Nem emeli fel az égbe és még egy harmadikat tesz rá, nehogy rádőljön valakire. Magyarul, ha rámegy, akkor nem történik meg, hogy rádől, ráesik, így akkor az önkormányzatnak kell lépni, hogy ne legyen egymáson annyi kő, hanem csak lent a talajon és akkor nem okoz balesetet. Nem arra gondol, hogy rámegy és kificamodik a lába az előfordul a talajon is, hanem mondjuk rádől egy kő a tetőről, arra gondol.

**dr. Szabó Tímea címzetes főjegyző:** kérdezi, hogy ez előfordulhat?

**Kovács István alpolgármester:** van egy olyan rész, hogy rá van téve, akkor leveszik és kiküszöbölik ezt a lehetőséget.

**Fábián Gusztáv polgármester:** ennyi erővel az összes fa rádőlhet valakire, mert elméletileg van ilyen lehetőség.

**Mátraházi Zsuzsanna képviselő:** a fák maguktól dőlnek.

**Kovács István alpolgármester:** vagy *„tilos”,* vagy ha nem, akkor vegyék le és akkor nem történik meg az, hogy lehetőséget adnak egy baleset kialakulására. Ha már téma lett, akkor valamilyen irányba lépni kell.

**Fábián Gusztáv polgármester:** tehát a javaslat az, hogy maradjon ez a szöveg, hogy *„ez nem játszótér, hanem a káli kövek bemutató helye, a köveken ugrálni...*

**Kovács István alpolgármester:** akkor legyen *„tilos”.*

**Mátraházi Zsuzsanna képviselő:** akkor tegyék bele, hogy *„balesetveszélyes és tilos”.*

**Kovács István alpolgármester:** az csak jobban felhívja a figyelmet.

**Fábián Gusztáv polgármester:** a másik kérdése az, hogy a táblákat, hova helyezzék el.

**Kovács István alpolgármester:** nyilván jól látható helyre, azért a képet ne rontsa. Ott az önkormányzati ingatlan, annak a kerítésére is lehet, vagy be az ingatlanra.

**Fábián Gusztáv polgármester:** csak arra gondolt, hogy a falu különböző területein szinte mindenhol vannak kövek. Kérdezi, hogy minden kövön ugrálni tilos?

**Kovács István alpolgármester:** ez csak erre vonatkozik, a másikakra nem.

**Fábián Gusztáv polgármester:** még szerinte nem járták körül, ezért nincsen szavazás.

**dr. Szabó Tímea címzetes főjegyző:** kérdezi, hogy akkor nem teszi fel Polgármester Úr szavazásra?

**Fábián Gusztáv polgármester:** nem teszi fel szavazásra, mert teljesen kidolgozatlan, hogy hol, melyik helyen, mennyi tábla satöbbi. Majd a következő ülésre javaslatot fog tenni.

**Mátraházi Zsuzsanna képviselő:** azért vannak itt, hogy megtárgyalják.

**13.) Salbolt Kft tájékoztatása a bolt kivitelezésének állásáról**

**Fábián Gusztáv polgármester:** volt szó több ülésen is, hogy mi a helyzet. Természetesen írásban kértek tájékoztatást a vállalkozótól. *(ismerteti a vállalkozó által megküldött levelet)*

**Mátraházi Zsuzsanna képviselő:**  kérdése van, mi szerepelt abban a szövegben, amiben felszólították a vállalkozót? Kérdezi Jegyző Asszonyt, hogy tájékoztatást kértek?

**Fábián Gusztáv polgármester:** írtak egy levelet.

**dr. Szabó Tímea címzetes főjegyző:** tájékoztatást kértek arról, hogy nem éppen a határidőknek megfelelőnek tűnik az építkezés állása, vagy nem túl előrehaladott és ennek megfelelően kértek tájékoztatást egyrészt magáról a kivitelezésről, másrészt az is szerepelt a levélben, hogy a pályázatban való megfelelésről is érdeklődtek.

**Kovács István alpolgármester:** nem nyilatkozott ezek szerint, nem nyilatkozott arról, hogy mennyi időre kapott haladékot, azt írja októberben, hogy tető alá hozzá az idén, eltelt egy hónap hogyan akarja tető alá hozni, ez kamu az egész véleménye szerint.

**Mátraházi Zsuzsanna képviselő:** szerinte a kérdés volt rossz, bocsánat, hogy ezt mondja.

**dr. Szabó Tímea címzetes főjegyző:** viseli a kritikát.

**Mátraházi Zsuzsanna képviselő:** a szerződésben az van, hogy az önkormányzat támogatói okirathoz köti egyáltalán a szerződést is, a fizetést is. Ha minden igaz – bár nem látta – elküldte az első támogatói okiratot, amiben június 30. napja szerepelt. Ha módosítást kért, még nem tudják, hogy kért vagy nem kért, mert ha nem kért módosítást, akkor bukta a pályázatot és akkor tulajdonképpen a szerződés is bukott. Ha kért módosítást, akkor ahhoz van új támogatói okirat. Ezt a támogatói okiratot kellene elkérni.

**Fábián Gusztáv polgármester:** azt úgy lehet elkérni, hogy van-e új támogatói okirat.

**Mátraházi Zsuzsanna képviselő:** ezt kell elkérni, mert a régivel nem érnek semmit.

**Kovács István alpolgármester:** ha nincsen, akkor baj van.

**Mátraházi Zsuzsanna képviselő:** akkor bukta az egész.

**Fábián Gusztáv polgármester:** semmi gond, akkor újabb levelet küldenek neki, egy részletesebb tájékoztatást kérnek.

**Mátraházi Zsuzsanna képviselő:** nem tájékoztatás, hanem támogatói okirat, csak ezt kell kérni, abban benne van minden.

**Fábián Gusztáv polgármester:** kérhetnek ilyet, magánszemélyek szerződésével kapcsolatban?

**Mátraházi Zsuzsanna képviselő:** benne van az ingatlan adás-vételi szerződésében.

**dr. Szabó Tímea címzetes főjegyző:** az egész adás-vételnek ez volt az alapja, hogy bolt létesüljön, így úgy gondolja, hogy igen.

**Fábián Gusztáv polgármester:** szabályosak legyenek, mert nem szeretné, hogy…

**Mátraházi Zsuzsanna képviselő:** ez van benne az adás-vételi szerződésben.

**Fábián Gusztáv polgármester:** tehát akkor a javaslat az, hogy újabb levelet írnak, hogy kérik a támogatói okirat módosítását, csak feltételezik, hogy új van.

**Kovács István alpolgármester:** kell lennie, ha nincsen, akkor baj van.

**Mátraházi Zsuzsanna képviselő:** ha nincs, akkor nincs.

**Kovács István alpolgármester:** akkor bukta az egész.

**Fábián Gusztáv polgármester:** kérdezi Jegyző Asszonyt, hogy akkor felolvassa, hogy mit fognak kérdezni?

**dr. Szabó Tímea címzetes főjegyző:** újabb levelet küldenek annak érdekében, hogy küldje meg a támogatói okirat módosítását az önkormányzat részére.

**Fábián Gusztáv polgármester:** akkor ezt a szöveget elküldik minél gyorsabban, írják bele, hogy záros határidőn belül.

**Mátraházi Zsuzsanna képviselő:** postafordultával.

**Fábián Gusztáv polgármester:** valamit írjanak bele, hogy ne kettő hónap múlva válaszoljon.

**Mátraházi Zsuzsanna képviselő:** 10 napon belül.

**Fábián Gusztáv polgármester:** egy héten belül.

**Lakossági résztvevő:** szeretne szót kérni.

**Fábián Gusztáv polgármester:** tessék. Először is hadd szavazzák meg a levelet, egy pillanat.

**Lakossági résztvevő:** ezzel kapcsolatban lenne kérdése, lehet befolyásolná a szavazást.

**Fábián Gusztáv polgármester:** kérdezi, hogy hozzanak határozatot?

**dr. Szabó Tímea címzetes főjegyző:** mint javaslat, megszavazhatják, hogy ez a következő lépés.

**Fábián Gusztáv polgármester:** aki ezzel a levéllel, egyetért….

**Mátraházi Zsuzsanna képviselő:** a hozzászóló azt mondta, hátha befolyásolja a döntést.

**Lakossági résztvevő:** nem gondolja.

**Mátraházi Zsuzsanna képviselő:** akkor szavazzanak.

**Lakossági résztvevő:** amíg zajlik a vita, addig szerencsés szót adni.

**Fábián Gusztáv polgármester:** akkor ezt a levelet elküldik és ezt határozati javaslatban megszavazzák, aki egyetért a határozati javaslattal, hogy küldjenek levelet a Salbolt Kft-nek, kézfeltartással jelezze.

*Salföld Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**101/2023. (XI. 20.) HATÁROZATA**

***Salbolt Kft írásbeli megkereséséről***

Salföld Község Önkormányzat Képviselő-testülete írásban megkeresi a Salbolt Kft-t (2051 Biatorbágy, Ybl Miklós sétány 9.) hogy a Salföld 121/1 helyrajzi számú ingatlanra vonatkozóan kistelepülési üzletek támogatására szóló támogatói okirat módosítását postafordultával küldje meg az önkormányzat számára.

Felelős: Fábián Gusztáv polgármester.

Határidő: azonnal.

**Lakossági résztvevő:** az lenne a kérdése, nyilván ehhez a napirendi ponthoz, hogy abban az esetben ha ez a projekt meghiúsul, mert nincsen újabb támogatási szerződése, abban az esetben az eredeti adás-vételi szerződést befolyásolja-e? Mégsem tud létesülni, azért mert nincsen támogatás mögötte és nincs anyagi finanszírozás, abban esetben mi fog történni?

**Fábián Gusztáv polgármester:** Jegyző Asszonnyal már erről beszéltek, mi történhet? Például az illető azt mondja, hogy nem sikerült a pályázat, vagyis sikerült, de nem sikerült végrehajtani és emiatt vissza kellett fizetnie pénz és akkor mit csinál ezután? Ő a telek tulajdonosa.

**Mátraházi Zsuzsanna képviselő:** az önkormányzat mit csinál?

**Kovács István alpolgármester:** az önkormányzatot kár érte.

**Mátraházi Zsuzsanna képviselő:** egyrészt kár érte, másrészt az anyagi javaival nem úgy gazdálkodott, ahogyan kellett volna.

**Fábián Gusztáv polgármester:** na jó most már elnézést kér.

**Mátraházi Zsuzsanna képviselő:** ne kérjen elnézést, olvassa el a szerződést Polgármester Úr.

**Fábián Gusztáv polgármester:** hihetetlen, jellemző, már most próbálja nyomni azt a szöveget, hogy itt a felelős az önkormányzat, mert eladta a telket, mert odaadta egy magánvállalkozónak. Ezek után természetesen a testület a hibás, mert tönkre ment az a vállalkozó ne adja isten, mert egyébként erről még nincs szó, de már kezdődik ez a játék, ezt már látja. Ilyen felelőssége nincsen az önkormányzatnak. Azt lehet megtudni, hogy magyar jogállamban ilyenkor ki, mit csinálhat, például azt mondja a vállalkozó, hogy elbukta, visszafizette a pénzt, de kéri vissza az önkormányzattól a pénzét, mert igazából ő nem csinálta meg, ez is elképzelhető. Elmegy egy ügyvédhez bírósági pert indít, ilyen lehetséges, ez a legrosszabb forgatókönyv, de az önkormányzatnak olyan kötelezettsége tudomása szerint jogilag nincsen, hogy ennek az embernek vissza kellene fizetnie a tulajdonjogért a pénzt, ilyenről nem tud.

**Mátraházi Zsuzsanna képviselő:** olvassa el polgármester úr a szerződést, utána beszélgessenek egy következő alkalommal.

**dr. Szabó Tímea címzetes főjegyző:** az egész ügyletnek, az önkormányzat pályázati kiírásának az volt az alapja, hogy az ingatlanon bolt létesüljön. Gyakorlatilag minden ezt határozott meg az önkormányzat oldaláról. Abban az esetben ha ez meghiúsul, akkor gyakorlatilag azt jelenti, hogy az az alapfeltevés, ami miatt az egészbe belebocsátkozott az önkormányzat, az hiúsul meg. Tehát felmerül, hogy ő nem tett eleget, igaz az adás-vételi szerződésig eleget tett a támogatói okiratnak, csak közben valami miatt az meghiúsult, így az alap gyakorlatilag összedőlt és felmerül az eredeti állapot helyreállításának szükségessége, ami azt jelenti, hogy ez esetben az ingatlan visszakerül az önkormányzathoz, bár ott közben beruházás történt, vagyis valami történt, nyilván annak is van egy értéke és nyilván adott esetben a vételárat vissza kell adni.   
Ez nagyon problémás eset lenne, ha idáig jutna el az önkormányzat.

**Fábián Gusztáv polgármester:** ez akkor lehetséges, ha a tulajdonos bírósági úton visszaköveteli a pénzt, természetesen az önkormányzat soha nem fogja visszaadni, ha erről bírósági döntés nem születik, legalábbis addig, amíg ő polgármester.

**dr. Szabó Tímea címzetes főjegyző:** ez az egyik oldala, a másik oldala, hogy az önkormányzatnak nem teljesül az a feltétele, hogy ott bolt legyen.

**Fábián Gusztáv polgármester:** bizonyítsa be bíróságon.

**Kovács István alpolgármester:** nem az önkormányzat a felelőse, hanem az a pályázó, aki hozta a pályázati eredményt, hogy megnyerte a pályázatot a boltra.

**dr. Szabó Tímea címzetes főjegyző:** nem a felelősség kérdése…

**Fábián Gusztáv polgármester:** ki a felperes, ki az alperes.

**dr. Szabó Tímea címzetes főjegyző:** egyelőre ott még nem tartanak, csak ha ez a helyzet áll elő, hogy azt mondja ez a vásárló, vevő, vagy tulajdonos, hogy nem tudja…

**Kovács István alpolgármester:** csakis ő a felelőse…

**dr. Szabó Tímea címzetes főjegyző:** nem a felelősség, hanem a testület azzal a helyzettel találja magát szemben, hogy meghiúsul az az elképzelése, hogy ott egy bolt létesül, úgy, hogy úgy adta el az ingatlant, hogy ott bolt legyen. Erre valamiféle intézkedést biztosan tenni kell, itt nem a felelősség vitatását…

**Fábián Gusztáv polgármester:** kérdezi, hogy mire gondol Jegyző Asszony?

**dr. Szabó Tímea címzetes főjegyző:** arra gondol, hogy abban az esetben, ha azt mondja a másik fél, hogy nem tudja megépíteni a boltot, akkor is ennyiben kívánja hagyni a képviselő-testület?

**Mátraházi Zsuzsanna képviselő:** nem.

**Kovács István alpolgármester:** nem.

**Fábián Gusztáv polgármester:** részéről természetesen, egyet tud mondani, hogy ezt a dolgot valószínűleg kizárólag a jelenlegi ingatlantulajdonos kérheti. Ki állítja az önkormányzatot bíróság elé?

**Mátraházi Zsuzsanna képviselő:** nincs bíróság, nem a bíróságról van szó.

**Fábián Gusztáv polgármester:** dehogy nem, olyan nincsen, hogy bírósági döntés nélkül…. Azt mondja a tisztelt Képviselő Asszony, hogy az önkormányzat önként, dalolva visszafizeti a pénzt a tulajdonosnak…

**Mátraházi Zsuzsanna képviselő:** utána eladja normál áron a telket, ha értékesíteni akarja, amihez, ha kölcsönt kell felvenni, akkor is jobban jár.

**dr. Szabó Tímea címzetes főjegyző:** ez csak a szélső része, hogy minden megy vissza. Még egyszer mondja, hogy meghiúsulhat, remélhetőleg nem így lesz.

**Fábián Gusztáv polgármester:** maradjanak a rémálom kategóriánál, megtörtént a legszörnyűbb dolog, a vállalkozó tönkrement, nem sikerült neki, de ő a tulajdonosa az ingatlannak, mi a teendője ilyenkor az önkormányzatnak, önként és dalolva visszafizeti a pénzt, visszaszáll rá a tulajdonjog…

**dr. Szabó Tímea címzetes főjegyző:** nem biztos, hogy ez a megoldás, de ez is lehet egy megoldás.

**Fábián Gusztáv polgármester:** de az önkormányzat ezt nem akarja, az önkormányzat nem fogja akarni visszafizetni a 19,5 millió forintot.

**Mátraházi Zsuzsanna képviselő:** pedig csinálhatna belőle 35 milliót.

**Fábián Gusztáv polgármester:** nagyon egyszerű dolog, jelenleg nincsen annyi pénze, igaz, hogy van egy ingatlana, amit értékesíthet is. Az önkormányzat önként és dalolva nem óhajt ebbe belemenni, de innentől fogva kizárólag független, magyar bírósághoz lehet fordulni, önkéntes járomba hajtás, meg börtönbe menés nem lesz, az biztos.

**dr. Szabó Tímea címzetes főjegyző:** a másik oldalon van az önkormányzat és a testület, nem ugyan arról az oldalról gondolják. Abban az esetben, ha meghiúsul, akkor a testületnek, önkormányzatnak valamiféle követelése kell, hogy legyen a másik féllel szemben, mert valami miatt meghiúsította ezt az alapfeltevést, annak ez a szélső része, hogy rendezzék vissza az egészet, lehet valamiféle kompenzáció is akár.

**Fábián Gusztáv polgármester:** bírósághoz fordul az önkormányzat, hogy ingyen és bérmentve adja vissza az ingatlant, ezt megcsinálhatják.

**dr. Szabó Tímea címzetes főjegyző:** akár lehet ez is egy követelés.

**Fábián Gusztáv polgármester:** legfeljebb a bíróság úgy dönt, hogy itt is, ott is károk történtek, fizessen 8 millió forintot a tulajdonosnak, visszaszáll az ingatlan tulajdonjog, három év alatt meg lehet oldani egy független magyar bíróságon.

**dr. Szabó Tímea címzetes főjegyző:** ez a szélső eset.

**Fábián Gusztáv polgármester:** ezt önként és dalolva, nem fogja megcsinálni, egyértelmű, kötelezettsége ilyen szempontból nem lesz, hogy menjen előre bitófa alá.

**dr. Szabó Tímea címzetes főjegyző:** az önkormányzat nem a bitófa oldalon van, hanem a másik oldalon kell, hogy legyen, hiszen neki van követelése.

**Fábián Gusztáv polgármester:** ez a jogi eset nem olyan, hogy önkormányzat azonnal vissza kell, hogy vásárolja az ingatlant, szó sincs erről véleménye szerint, mert nem jogász, mert nem felelős azért, hogy az illető tönkrement, az önkormányzat nem felelős.

**dr. Szabó Tímea címzetes főjegyző:** ezt nem mondta senki, hogy az önkormányzat a felelős.

**Fábián Gusztáv polgármester:** akkor ki kötelezi, mire?

**dr. Szabó Tímea címzetes főjegyző:** egyelőre még semmi, csak lesz egy olyan helyzet, amit valamilyen formán rendezni kell.

**Mátraházi Zsuzsanna képviselő:** jelzi, hogy telefonon hívták, muszáj elhagynia az ülést.

*Mátraházi Zsuzsanna képviselő 11:10 órakor elhagyja a helyiséget*

**Fábián Gusztáv polgármester:** tehát ez jogilag nincsen megállapítva, mert gyakorlatilag itt egy nagyon szörnyű forgatókönyv végén itt akár bírósági dolgok lehetnek, senkit, semmire nem kötelezhetnek, de bármit meg lehet támadni és lehet követelni beadott bírósági dologgal, jogorvoslatot lehet kérni, de ki fog és ki nem, akár ő is elmehet, vagyis az önkormányzat és azt mondja, hogy kéri vissza az ingatlant, mert az illető nem teljesítette a feltételeket és követeljék vissza az ingatlant. Itt lehet mondani azt, hogy bizonyos célból lett adva, azt is mondhatja, hogy nulla forintért és beül a bíróságra és követeli. Nem így fognak dönteni valószínű, de beadhat egy ilyen papírt, mert nem ő a felelős a legrosszabb forgatókönyv miatt.

**Lakossági résztvevő:** még egy dolgot szeretne a napirendhez, egy idézetet olvasna fel a polgármester által írt levélből, ez még április elején zajlott az első pályázati kiírás időszakában, egy kérdésre adott válasz, egyébként idézi: *„tájékoztatom, hogy az ingatlant csak akkor adjuk el, ha Salföldről van nyertes az állami pályázatra”.* Ezt polgármester úr írta le, ezek a polgármester szavai és ez nagyban nem így történt. Szeretné megkérdezni, hogy miért nem?

**Fábián Gusztáv polgármester:** nem emlékszik, hogy ilyet mondott volna, ha ilyet mondott, akkor az, nagy butaság volt.

**Lakossági résztvevő:** Mesterházi Fruzsinának írt válaszában volt 2021. április 13. napján, kedden 19:35 órakor. Ilyen ígéretet tett, hogy csak akkor lesz az ingatlan eladva, ha egyébként Salföldről lesz nyert az állami pályázatra.

**Fábián Gusztáv polgármester:** valószínű, hogy ez a kezdeti szakaszban lehetett, mert nyilván ez a válasza helytelen volt. Nyilván a korai szakaszban volt egy ilyen kérdés, naivitás, mert ilyen nincs, hogy csak salföldi legyen. Lehet, hogy önkormányzatilag elhatározzák, hogy salföldi legyen, de valójában a kiírás nem engedi, nem is foglalkoztak ezzel. Első kiírásnál tényleg az volt a lényeg, hogy valaki salföldi kötődésű legyen, de konkrétan salföldi vállalkozó egy jelentkezett, aki körülbelül három hónapja volt salföldi valóban rendelkezett ingatlan tulajdonnal és a másik kettő, az egyiknek semmilyen tulajdona nem volt, illetve volt egy akinek ingatlantulajdona volt, körülbelül így valósult ez meg. 2021-ben ezt mondta, ez valószínű butaság volt, bevallja őszintén.

**Lakossági résztvevő:** sajnálja, hogy egy polgármester butaságokat beszél.

**Fábián Gusztáv polgármester:** hát beszélnek a polgármesterek butaságot, ha valamelyiknek van önkritikája, akkor elmondja, de nem mindenkinek van.

**Lakossági résztvevő:** az első körben salföldi pályázó nyert, amit a Polgármester Úr egy tollvonással érvénytelenített, ennyit a szavahihetőségéről.

**Fábián Gusztáv polgármester:** kis is nyert?

**Lakossági résztvevő:** ennyi a véleménye és kéri, hogy a jegyzőkönyvben szerepeljen.

**Fábián Gusztáv polgármester:** nem a 100 %-ban salföldi nyert, akinek az ingatlana meg a bejelentkezése volt, hanem egy másik nyert, akinek csak ingatlantulajdona volt. A pályázatot semmisítette meg, nem az elsőbbséget, mert hiteltelen volt a pontozás és ezt le is zárná.

**Lakossági résztvevő:** nyilván joga volt hozzá, ennyit a jogállamról.

**Fábián Gusztáv polgármester:** a jogállamban teljesen fel volt hatalmazva egyszemélyi döntésre.

**Lakossági résztvevő:** elég szomorú.

**Fábián Gusztáv polgármester:** ezt lezárja.

**14.) Tájékoztatás a Magyar Faluprogramban kiírt pályázatokról**

**Fábián Gusztáv polgármester:** megjelent a pályázat, nagyon szépen lehetne felújítani ingatlant 50 millióig és többek között a falugondnoki autót is le lehetne cserélni, maximum 18 milliós támogatással. Annyit tudna javasolni a testületnek, hogy egyelőre a falugondnoki autót gondolják át elég szigorú a kiírás megint, rögzített kerekes székes kocsit kell rögzíteni, rámpát kell benne tartani és egyelőre még elég kevés ilyen gépjármű van a piacon. Amennyiben egy megfelelő típust talál, akkor azt beterjeszti az önkormányzatnak, pályázhatnak január középéig. Folyamatosan nézi a pályázatnak megfelelő autókat és ha bármi van, akkor beterjeszti rendkívüli ülésre.

**Kovács István alpolgármester:** egyetért.

**Fábián Gusztáv polgármester:** az ingatlanfejlesztést szintén nagyon jól fel tudnák használni, ugyanis van egy átvett ingatlana az önkormányzatnak, amit nagyon szépen fel tudnának újítani. Van a tűzoltószertár, akár arra is pályázhatna az önkormányzat, ahhoz van talán némi rajz, amit fel lehetne használni, de sajnos a másik ingatlanra nincsen, akár egy felújítási tervet kell hozzá csinálni. Akinek ott van a fiókban a terve, am most boldogan tud 50 millióig pályázni.

Megköszöni a részvételt és az ülést 11:18 órakor bezárja.

K.m.f.

Fábián Gusztáv dr. Szabó Tímea

polgármester címzetes főjegyző